qundao/data-zh-poetry huggingface dataset:
和黄山秋吟·其五
作者：衛宗武
朝代：宋

何草青青不漸黄，班姬悲扇語凄凉。
佳人笑別乘鸞女，相見毋嫌日尚長。
和黄山秋吟·其六
作者：衛宗武
朝代：宋

氣序循環盛復衰，花隨春老葉秋飛。
一年光景消磨半，又見羅衣換葛衣。
和黄山秋吟·其四
作者：衛宗武
朝代：宋

從教日日把巫焚，無補河流一尺渾。
甘霔要從方寸出，土龍芻狗不須論。
唐村買杉爲槨南潯買杉爲棺戲作
作者：衛宗武
朝代：宋

一出四旬歸，身謀喜不遺。
歌方想原壤，讖復合龜茲。
厚薄惟求稱，死生難預知。
桐棺三寸窆，亦足矯茶毗。
喜晴
作者：衛宗武
朝代：宋

披霧出松關，行行破曉寒。
崎嶇忽平坦，迤邐復巑岏。
霜沐林光沃，山圍野色寬。
朝曦開霽景，鳴鳥亦聲懽。
喜晴
作者：衛宗武
朝代：宋

朅來古寺當初寒，垂垂凍風不肯乾。
出門泥滓跬步艱，蟄處無異虬蛇蟠。
剪花呈瑞天破慳，鑄出八九銀巑岏。
使居城市那得看，衒耀老眼真奇觀。
霅然陽明忽開張，俄復飛溜聲潺潺。
癡雲布濩封乾端，冥濛莫睹雙跳丸。
噫氣夜號力撼山，平明推上赤玉盤。
羣陰解駮宇宙寬，草木禽鳥俱懽顔。
金烏行空振羽翰，揚輝散彩送我還。
却憐殘蠟猶欠三，日不屢數歲欲殫。
盈尺爲瑞俄頃間，天公變化應無難。
喜晴
作者：衛宗武
朝代：宋

積澇初收喜氣浮，三農不負稻粱謀。
臨流一望舒眵目，數疊青巒萬畝秋。
喜晴·其一
作者：衛宗武
朝代：宋

梅雨成霖味已甘，淋漓更久恐難堪。
風雷幾晝起平陸，星斗一宵移下潭。
萬畛針芒青曳曳，千山鱗羽綠毿毿。
老夫晴雨不關念，心醉青編維日酣。
喜晴·其二
作者：衛宗武
朝代：宋

雨收宇宙喜清明，社舞村歌沸鼓鉦。
竹下蛛絲粘葉穩，柳間蝶粉綴綿輕。
班班遠岫髻鬟列，灧灧平川衣带橫。
候轉清和景尤勝，翠林幽哢聽倉庚。
塾樓春集次日和兒輩韻
作者：衛宗武
朝代：宋

伊耆噓至和，薰播彌大地。
有聲沸候禽，有色衒名卉。
麗景接川原，浩萬歷歲幾。
于時不得樂，夫人自暴棄。
卑官徒勞人，憶昔續賓戲。
繼忝隸部曹，厠迹於朝市。
未幾乘漢鄣，歸來從綺里。
誓當守衡茅，不復問行李。
方開陶徑荒，遽驚周室燬。
時艱慨適逢，身存良自喜。
築廬傍山棲，視家如客邸。
雖存蓬蓽居，僅爲燕雀芘。
茲辰薄遊衍，携友忘汝爾。
書樓舒遠眺，林芳猶蛻委。
麥隴連蔬畦，青黄錯成綺。
野色入杯棬，山光浮屐底。
陽春艷欲流，霽景浩無際。
獻酬樂佳賓，續廣頼吾子。
朝來補吟事，粗不忝詩禮。
顧余八十叟，忘我忘忘世。
醺餘扶杖歸，笑語喧童稚。
斯遊固已適，未足窮樂意。
九峰葦可杭，相望在尺咫。
憂先天下憂，樂豈果在是。
憂樂存諸心，尚堪追禊事。
墓松既夷所餘無幾方植松秧自賦
作者：衛宗武
朝代：宋

重來丙舍歲三易，翠巘插空仍兀突。
喬林鬰蓊殲斧斨，一二僅存於百億。
參差歷落更孤秀，不假依憑而挺立。
宛如九老瑞唐朝，又類耆英隆宋室。
合茲異代衆君子，仙去一朝於此集。
千夫束手何敢向，萬牛回首難容力。
已芟嘉植勿復論，壽此佺期不朽骨。
稚松匝地散新秧，頭角森森紛羽翼。
他年雨露飽沾濡，滿鼻珠璣香習習。
會須百尺長龍身，仍復層林森鳳翼。
作詩聊記角弓章，子子孫孫永培植。
墳庵棋罷對月
作者：衛宗武
朝代：宋

僧庵恰好傍山坳，門外幽泉碎玉敲。
棋罷道人心似水，一鈎新月掛松梢。
墳院新篁·其一
作者：衛宗武
朝代：宋

琅玕挺秀徑尺盈，森森直上摩蒼冥。
封培保護猶重器，歲餘二十林方成。
繩繩孫子更傑出，遠過鼻祖尤輪囷。
蔚然翠羽漸成葆，稚者碧玉初抽簪。
泥塗甫見露頭角，意氣已欲生風雲。
繁枝會致鳳棲止，修幹能作龍飛騰。
我來其下避新暑，洒若澗壑涵層冰。
清高直亮異凡種，願言世與山長青。
綠漪豈但爲目玩，於焉觀德知修身。
吾宗叡聖所宜法，如圭如璧揚休聲。
墳院新篁·其二
作者：衛宗武
朝代：宋

世更日月幾昃盈，依然有谷中窈冥。
脩筠夾道互經緯，宛如一機翠織成。
非繇培植得攬玩，何異不稼而有囷。
籜龍个个出頭角，密者櫛比疎猶簪。
嬋娟色媚已映月，團欒氣合行屯雲。
雨餘尋丈忽聳拔，其上速若鳶肩騰。
中邊別種相間簉，又類潤玉陪清冰。
我將於此事著述，編摩自足供殺青。
此君時對吐秀句，榆境亦不孤閒身。
涼床滑簟午睡足，坐聽雅奏來風聲。
壑下墓松詩
作者：衛宗武
朝代：宋

聳壑松林逾百尺，幾年培植至今存。
可憐一旦成薪槱，曾見曾高長子孫。
壽南塘八月生朝
作者：衛宗武
朝代：宋

一年最好八月月，此月迥與尋常別。
君於厥月乃誕彌，天一之精所凝結。
涵精毓秀宜不凡，神如秋水膚如雪。
蜚英騰茂載宦途，所至光明而煒曄。
一簾瑩徹照今古，妙凝夜氣冰霜潔。
芬芳滿腹貯天香，吐出篇章更奇絕。
所存者厚養者深，晚歲丰姿尤發越。
不知何物敢相干，屢月光華似消歇。
直疑蒼狗互掩蔽，恨無長軀可手抉。
又類妖蟇初啗餠，恨無利劍可殲厥。
一朝天爲掃妖邪，銀輪爛爛仍高揭。
久嗟湮晦忽清明，儼若身居廣寒闕。
相將誕節紀祥弧，連夕金波倍澄澈。
誰云弦望有盈虧，須知本體原無缺。
滿堂子女競稱觴，比似常年更懽悅。
月中自有藥長生，不勞復問長生訣。
從今夜夜長輝光，年年月月無磨折。
刀圭無惜惠仝人，使我頹齡起疲苶。
夏秋積雨歲用大祲長言紀實
作者：衛宗武
朝代：宋

四月五月淫澇積，噬嚙丘垤吞原隰。
匪惟爲沼蕩爲陂，萬頃秧雲泯無跡。
攢鴉聯尾空飛翻，化鰲爲城難障塞。
五湖三泖欲貫通，浪接重江勢洄潏。
茅茨比屋何可存，穀麥千金不論直。
懦夫全室葬魚腹，强者呼儔作蟊賊。
閉糴成風牢莫回，勸分有令徒無益。
間存壠畝護餘苗，曾不什一于千百。
旱赤堅栗刈未齊，晚紅䆉稏苞欲實。
饑農競喜新穀收，一飽充腸云可必。
夫何八月天瓢傾，其來震蕩而飄忽。
勢如陣馬奔不停，銀溜浪浪欲穿石。
直疑羣龍翻九河，小山摇撼大山兀。
須臾泛溢滿中庭，平地如淵深計尺。
明朝清野變白波，浩浩湯湯彌甚昔。
積陰爲冷不堪收，殆類鴻濛未開闢。
又如歷代政昏蒙，熏如宇宙成幽墨。
飈旋霧塞晝冥冥，常俾蒼生氣湮鬰。
簷間點滴無時乾，猶幸滂沱間霂霢。
登場惟苦禾耳生，棲畝尚有禾頭出。
深虞衮衮傾盆來，已壞垂成俱滅沒。
大家蓋藏悉已空，猶恐有司徵斂急。
若使租無斗斛收，卒歲輸官何自給。
貧家薪桂米逾珠，待哺嗸嗸併日食。
若使粒價更湧騰，寧不枕藉爲溝瘠。
彼蒼亦必憫時艱，忍視斯民至斯極。
我念民窮作此歌，歌此能令鬼神泣。
鬼神爲我訴之天，天豈不惟民是恤。
似聞誥下驅六丁，翦夷水怪殲羣慝。
怒霆笑電悉屏除，抉雲推上紅輪日。
更願陽烏溥至仁，大放光明照幽仄。
鬰者斯通枉者伸，頓蘇民氣舒民力。
洪波卷空九土晞，多稼穰穰登黍稷。
庶令千里免阻饑，可反愁邦爲樂國。
夜坐待月次日補吟
作者：衛宗武
朝代：宋

瑶壇禮碧虛，返次羽人坐。
引脰延月華，吞吐隔翠嶞。
衆吻盼流芳，冉冉忽透過。
大規雖微虧，猶喜鏡未破。
浮翳從何來，掩蔽仍不果。
連巒一色浄，清輝千里播。
爽塏入襟裾，光明生咳唾。
詩翁於此時，枯腸正無奈。
愧乏雲錦章，翻然乃高卧。
斯辰悵有懷，無語坐偷墮。
今夕冰輪升，不吟則不可。
預解素娥嘲，免謂翁負我。
天仙子
作者：衛宗武
朝代：宋

搭宅亭園雖不大。花木成陰難論價。豪端點綴有珠璣，竹一帶。梅一派。明月清風何用買。子子孫孫紆壽彩。家慶成圖和藹藹。更添三歲古來稀，酒滿斝。詩滿架。直到耆頤年未艾。
天寒留滯山中即事
作者：衛宗武
朝代：宋

逾月留窮源，不覺歲云暮。
緒景寖凄凉，重陰方固沍。
芳叢菊殫殘，丹楓葉飛舞。
蒙茸豐草萎，剝落喬木古。
茲來遂幽尋，所恨乏勝侶。
釋友間往還，農父相爾汝。
索句課唐吟，繙經勘佛語。
肅肅繁霜零，輝輝寒月吐。
夜氣消檠燈，凜威薄衣絮。
榾柮煨爐紅，輪囷擁衾素。
噓呵冷欲冰，拳攣宿如露。
老瓦補茅柴，破釜煮栗芋。
烹鮮遠莫致，擷蔬美可茹。
氓廛絕紛囂，僧席割清苦。
頹然撫孤蹤，樂哉忘萬慮。
亡何歸興動，適爲物怪忤。
舉手謝白雲，扁舟鳴去艣。
孔明
作者：衛宗武
朝代：宋

龍卧而長吟，胸次抱奇偉。
立心不北向，特爲三顧起。
曹瞞下荆州，氣可吞權備。
奮袂爲一出，遂成鼎足勢。
忠誠以輔國，相業難擬議。
刑政能服人，怨讎至感涕。
出師陳悃款，訓誥相表裏。
南攻孟獲平，北出張郃殪。
司馬亦嚴憚，甘受巾幗恥。
儻使先十年，營星未殞墜。
興復其可期，中原安有魏。
宣妙墳院古柏
作者：衛宗武
朝代：宋

古來喬木産墓宅，新甫之儔匪凡質。
風梳雨沐三百年，聳壑昂霄過千尺。
孤標屹立獨擎天，繁柯偏重常傾日。
蒼皮剝落節理堅，挺挺長虬初蛻骨。
我來屢見此崛奇，摩挲老眼增雙碧。
吁嗟松檟幾遷易，拱者芟夷新者茁。
青青惟此貫四時，物換人非飽更歷。
栽培意有天地根，不然守護資神物。
須知碩果不徒存，天佑吾宗當默識。
公侯復始此其符，衮衮人英須輩出。
偉才未許萬牛挽，香葉擬留孤鳳集。
千秋要與此山存，世世宗盟共封植。
宣妙寺偶成
作者：衛宗武
朝代：宋

孤寺蕭然寄碧岑，塵無半點到僧門。
風傳鐘鼓萬家縣，山遶犁鋤十里村。
一榻高眠慨今夕，八窗洞達納乾坤。
此行梅月孤良覿，雨打寒林晚復昏。
宣妙寺偶成·其一
作者：衛宗武
朝代：宋

翠玉光中藤拄杖，綠雲叢裏竹提輿。
幽尋是處堪盤泊，絕勝當年五馬車。
宣妙寺偶成·其二
作者：衛宗武
朝代：宋

滿座清風來古木，半窗斜日下危岑。
觀僧弈罷了無事，一枕凉生冰雪襟。
宣妙寺即事
作者：衛宗武
朝代：宋

寺小經年久，地偏人到稀。
山光含野色，泉脉出林霏。
老樹藏金粟，繁枝長綠衣。
門前千歲柏，長日映清暉。
寄徐清溪
作者：衛宗武
朝代：宋

清溪溪上山，九山山下水。
山水遥相望，美人隔千里。
飛鴻來遠音，老鶴喜得類。
望履杳無從，豈或尼而止。
採蘭以爲贈，折梅以爲寄。
芳馨匪常存，懷想惡能已。
吾衰年幾何，歲月猶川逝。
理奧欠析微，書囊未窮底。
古杭可葦航，溪流迅如駛。
雖爽菊秋期，花時更清美。
寄興·其一
作者：衛宗武
朝代：宋

希年逾五歎無聞，歲事從頭又一新。
徒得襄陽齒耆舊，却慚莊子號陳人。
垂垂榆景已侵耄，冉冉花辰不減春。
日涉丘園今已矣，北山亦足了閒身。
寄興·其二
作者：衛宗武
朝代：宋

杜門世事不須聞，一任如棋局自新。
多病不妨爲壽考，餘生更喜作閒人。
居今野處黄冠日，記昔郊行紅旆春。
須識世榮俱土苴，豈如有道善其身。
寄賀陸翠庭遷居
作者：衛宗武
朝代：宋

翠庭欲到到非難，覿面須當聽麈談。
未必移家似東野，料應有宅過羅含。
幽懷萬堞塵埃隔，勝概兩湖風月涵。
唐宋詩人多姓陸，吟邊行遠可相參。
寄道友
作者：衛宗武
朝代：宋

憶昨君有行，飄飄氣欲僊。
去作蘇門嘯，不覺晚歲年。
雲采照高秋，盟言尚無愆。
遠音傳征鴻，俄乃栖冷泉。
北山有野鶴，長唳聲聞天。
高人遊華胥，豈不驚晝眠。
囊中寶苑書，香翰徒聯翩。
安得九靈光，曄曄飛我前。
寓蕭塘皆春堂偶成
作者：衛宗武
朝代：宋

紅雲逐水流，春事隨飛揚。
昔嗟節序移，今苦歲月長。
洊爲蕭水遊，物是人則亡。
西園得逍遥，暫寄風雨床。
欒欒荆棘中，尚餘頳紫粧。
晚芳衒鮮妍，婉娩春滿堂。
倚欄俯澄碧，浩蕩花藕塘。
壽柏虬龍姿，古桂鴻鴈行。
幽禽三五弄，髣髴疑宮商。
林園豈不好，惆悵辰匪良。
辰良其何時，世運安有常。
我欲把犁鋤，老此桑麻鄉。
却虞遠城市，物怪尤披猖。
不如依墳壚，結茅千仞岡。
寄玄而棲白，抗志於羲黄。
清泉碧嶂間，歿則於斯藏。
將到霅隴
作者：衛宗武
朝代：宋

春巒如佳賓，應接何敢暇。
我來日與對，不覺迫初夏。
繁林湧翠霧，經綜密無罅。
鳴鳥間啼鶑，鄭音忽奏雅。
萋萋碧草間，曄曄赬紫亞。
幽棲絕俗交，燕坐陪僧話。
論事覈古今，談禪悟生化。
新茗瀹雲濤，迥勝酒新醡。
嘉蔬煮玉版，可鄙食肉者。
時誦淵明詩，萬慮足陶寫。
芳春背人去，歸舟行步駕。
好山不可載，寫入無聲畫。
對竹衍坡詩意
作者：衛宗武
朝代：宋

爾來食無肉，所喜居有竹。
森森無千纛，挺挺立羣玉。
嬋娟而鮮潤，偏悅隠者目。
苟使清可娛，何妨飽不足。
小人求屬厭，君子肯爲腹。
餘生復何爲，一事無足錄。
惟應對此君，細把坡詩讀。
小園避暑
作者：衛宗武
朝代：宋

六月畏酷熱，簟枕依林塘。
古木同臭味，幽鳥含宮商。
天孫雲錦機，丹碧交薦香。
晴瀾泛清薰，襟袂生微凉。
巉巉萬石間，修筠間新篁。
羽葆列千挺，灧灧浮綠光。
林飈一戛擊，環珮聲鏗鏘。
披衣獨危坐，意氣超羲黄。
豈惟熱惱除，冰雪置我腸。
却愁林外人，久苦炎威張。
天瓢忽傾倒，旱魃宜消亡。
是月已火流，不日占金穰。
時雖厭兵革，人或飽稻粱。
此園僅如握，無徑不就荒。
猶喜卉木存，弗爲斤斧戕。
揚揚桂吐芬，粲粲菊有芳。
清賞備四時，花辰復青陽。
太平本無象，嗣歲或小康。
於焉盍朋簪，一笑傳清觴。
山中新霽
作者：衛宗武
朝代：宋

一雨喜還晴，曉山青復青。
喬松清老眼，啼鳥悅幽情。
與客評詩卷，看僧誦佛經。
更憐清絕處，泉瀉佩琚聲。
山中新霽
作者：衛宗武
朝代：宋

宿雨初收曉日升，晴川遠浸數峰青。
西風一洗林巒翳，收拾秋容入畫屏。
山行
作者：衛宗武
朝代：宋

携友行莫春，山南復山北。
一川去縈紆，層林互倚伏。
舍舟上孱顔，萬象咸在目。
野花衒殘紅，柔條曳新綠。
春巒潤如酥，春水流如玉。
芳草浩無涯，好鳥鳴相續。
老閲幾歲華，看山看不足。
凡物各有時，時去時必復。
顧我豈物如，此生何能穀。
山行
作者：衛宗武
朝代：宋

晚芳開欲盡，落葉滿林楸。
風色轉寒候，雨聲鳴暮秋。
清遊殊有碍，歸興浩難收。
何日逢開霽，天還解客愁。
山行·其一
作者：衛宗武
朝代：宋

曲波岸岸浮清嶼，綠樹村村間野花。
一望川原春冉冉，斷霞殘照落栖鴉。
山行·其一〇
作者：衛宗武
朝代：宋

亂擘晴綿清晝遲，陰陰古木綠雲齊。
僧窗盡日無塵事，夢破一聲春鳥啼。
山行·其七
作者：衛宗武
朝代：宋

山橫數里如鬟聳，水界千疇似砥平。
花事已闌農事動，村村雨足一犂耕。
山行·其三
作者：衛宗武
朝代：宋

麥畦桑隴夾蔬花，遠水暉暉日欲斜。
一片野光涵列岫，翠微深處有人家。
山行·其九
作者：衛宗武
朝代：宋

開到荼䕷花事休，婦桑男畝又從頭。
陽春有脚堂堂去，萬縷垂楊繫不留。
山行·其二
作者：衛宗武
朝代：宋

野芳未放青春去，林鳥長隨白日閒。
山色殢人歸未得，杖藜日日扣松關。
山行·其五
作者：衛宗武
朝代：宋

樂天不廢空門友，杜老猶交贊上人。
茶竈筆床時一到，研譚盡日與僧親。
山行·其八
作者：衛宗武
朝代：宋

紅紫飄零筍蕨抽，一年芳事又成休。
榆錢萬疊春難買，落絮隨風萬點愁。
山行·其六
作者：衛宗武
朝代：宋

兩度來遊飽看山，又回雙槳遡晴瀾。
山光每恨舟難載，點染篇章作畫看。
山行·其四
作者：衛宗武
朝代：宋

古寺僧窗借榻眠，桑柔柳暗乍晴天。
夢殘一枕春酲醒，木杪鐘聲破曉煙。
山行舟回
作者：衛宗武
朝代：宋

細雨弄晴暉，舟行度翠微。
牧童臨水立，野鶩避人飛。
風力偏欺酒，山光欲染衣。
晚來雙槳發，擬載碧雲歸。
山行道間
作者：衛宗武
朝代：宋

行春行不足，今日又明朝。
平嶺上危嶺，長橋過短橋。
殘紅明石澗，膩綠暗風條。
最是宜人聽，遷鶑出谷嬌。
山行鄉友遺五言
作者：衛宗武
朝代：宋

一雨如膏沐，秋山爲我容。
誰云乏神秀，遐想猶岱宗。
絕無喜僅有，疇列茲羣峰。
繚繞若仙城，花但無芙蓉。
幽香含桂菊，積翠浮杉松。
生平嗜林谷，不厭來轍重。
幾躡靈運屐，屢扶張騫筇。
鷺朋與鷗侶，足爲談笑供。
折簡不可招，欠致人中龍。
毫端具造化，物象工陶鎔。
吟思方淵渟，風撓鳴淙淙。
佳章忽在前，撩動此興濃。
君胡倦一出，嘲詠乃不傭。
且勤遠致饋，與客叨飧饔。
巨室遺牡丹有作·其一
作者：衛宗武
朝代：宋

幾年有負傾城艷，慚愧今朝對洛花。
憶昔富文同勝集，慨今姚魏屬誰家。
賞心不作園林想，過眼聊爲几席華。
回首一年春又了，綠陰芳草接天涯。
巨室遺牡丹有作·其二
作者：衛宗武
朝代：宋

殿春名譜壓羣葩，汲水金銅滿貯花。
無地栽培娛老境，有風吹送到兒家。
嬌容粉薄雨含沐，豐臉盃醺日絢華。
花卒還榮人莫少，芳辰來往歲無涯。
己卯雨後春興呈吟友
作者：衛宗武
朝代：宋

一氣散沖融，生意溢羣動。
膏澤溜涓涓，物華來總總。
孤芳擅魁元，衆卉遂賓從。
丹碧互鮮妍，低昂相錯綜。
茵鋪五茸稠，旆接千林聳。
爲媒想雉驕，求友悅鶑哢。
絲繭富桑疇，餠餌馨麥隴。
耕犁雨既肥，荷鍤雲成滃。
花間車可乘，果下馬宜鞚。
駸尋光景流，瀟洒日月送。
悅情書一編，舒憂琴四弄。
九仞功徒勞，三逕步莫縱。
空羨蘭亭遊，惟存草池夢。
郊原初駘蕩，風塵息澒洞。
良辰悵易逾，雅志浩難控。
春吟料滿囊，春釀香浮甕。
春水玉交流，春山翠如涌。
樂事勿復論，幽尋猶可共。
王謝何人斯，吾將繼芳踵。
張石山遷居
作者：衛宗武
朝代：宋

於我已渠渠，遷喬喜得廬。
挈來三釜粟，更有一床書。
疊石境不俗，得山名豈虛。
從今來問字，門外列高車。
慰張石山幼子亡
作者：衛宗武
朝代：宋

無子雖可悲，有子未爲喜。
斷以釋子言，莫非假合耳。
杜陵詠爲麟，瑞物能有幾。
昌黎謂之梟，惡德乃類是。
無之恐無後，有之亦爲累。
苟非弗克肖，曷若聽其逝。
顔路之亡回，宣尼之喪鯉。
此皆長而賢，痛甚于幼死。
夷甫雖嘗云，情鍾在我輩。
過哀亦奚爲，安有復生理。
子夏空失明，季札號知禮。
吾友方盛年，何憂乏良嗣。
懷南塘朱省閲
作者：衛宗武
朝代：宋

我如蟄戶居，跬步不可移。
君有遠行役，暑途方驅馳。
覘知所如往，謂已杭雙溪。
人苟懷忠信，蠻貊其行之。
平生玉雪襟，節行所素持。
督運奉省檄，迨今已數期。
故牘出袖間，數不差毫釐。
皓皓其可汙，皎若明鑑垂。
堂堂大司存，肯計銖與錙。
往事等塵埃，意者窮奸欺。
奸欺固莫逃，賞識必見奇。
豈惟憂責無，可以歌嘯歸。
獨念行路難，藴隆丁斯時。
野有暍死夫，何以當炎曦。
越山未易登，其上號狐狸。
越水不可厲，其下多蛟螭。
鬼魅常瞰人，往者來者稀。
毋爲巖壑娛，返旆因遲遲。
粵從軫既東，一日腸九迴。
桂秋俄已近，數日盼歸期。
所居遇雪
作者：衛宗武
朝代：宋

去年雪於臘，見睍跡已滅。
今年天作花，再白遂凝結。
鱗鱗甍相接，爛爛銀互疊。
平尺雖未盈，皓若布層㲲。
洪纖歸一覆，高下同至潔。
入夜更飄揚，未久復匼匝。
打窗明映書，堆垣厚成堞。
披衣起推戶，勇不待明發。
庭間數十挺，葉葉如楮刻。
牆角南北枝，艷艷疑花壓。
遥想幾青山，幻成玉崨嶪。
郊原瑞色浮，穹壤和氣浹。
豈但疵癘消，可卜豐穰協。
書生喜無寐，但覺吻囁囁。
掬之滋吟觴，石鐺煮團月。
挽儲華谷四首·其一
作者：衛宗武
朝代：宋

吾里文華士，平生湖海襟。
四書窮洛學，五字逼唐吟。
多識精能事，諸公競賞音。
結交猶恨晚，十載獨知心。
挽儲華谷四首·其三
作者：衛宗武
朝代：宋

世慕長生術，君尤早用功。
談玄徒至老，養素竟成空。
身已隨朝露，神應到閬風。
清言那復接，頼有注參同。
挽儲華谷四首·其二
作者：衛宗武
朝代：宋

處晦心常樂，安貧節愈堅。
遺書訂無極，妙藴發先天。
揚子惟存宅，龜蒙粗有田。
阨窮身至泯，遺子獨青編。
挽儲華谷四首·其四
作者：衛宗武
朝代：宋

歸來纔一見，病已不能支。
擬作歲寒友，俄成夜壑悲。
凄風吹老淚，落日照幽姿。
賡唱無從再，酸心閲舊詩。
挽南塘朱檢閲二首·其一
作者：衛宗武
朝代：宋

傳笏自文昌，身名克顯揚。
蜚聲騰宦路，接武近鴛行。
廉尚冰霜潔，吟篇風露香。
晚年陶靖節，松菊更凄凉。
挽南塘朱檢閲二首·其二
作者：衛宗武
朝代：宋

蚤歲篤盟姻，交情晚更親。
耆英亡老友，吟社欠同人。
氣貌溫溫玉，襟懷盎盎春。
北山期共隠，臨窆重傷神。
挽常蒲溪端明二首·其一
作者：衛宗武
朝代：宋

蘭省冠時英，清華晚徧更。
有年尤有德，全節復全名。
世襲烏臺譽，身辭鵷閣榮。
平生敭歷地，千古載廉聲。
挽常蒲溪端明二首·其二
作者：衛宗武
朝代：宋

異邑阻登門，因風輒寄聲。
方馳咫尺牘，已奠兩間楹。
模倣楚人些，摩挲白傅銘。
貞元朝士幾，三嘆重傷情。
挽悟悅師二章·其一
作者：衛宗武
朝代：宋

耆宿已凋零，如師亦曉星。
宗門僧巨棟，梵宇世傳燈。
身閲空花境，心潜多業經。
悅禪方有悟，六秩弔頹齡。
挽悟悅師二章·其二
作者：衛宗武
朝代：宋

契合豈前因，交情淡愈真。
開緘疑晉帖，賡句逼唐人。
高著棋空局，清談案積塵。
滿襟揮老淚，釋友更誰親。
挽林梅癯
作者：衛宗武
朝代：宋

晚擢亞科躋憲掾，擬航選海竟無緣。
苦吟方與甫俱瘦，疏影俄隨逋已仙。
谷水吟編多手澤，廣陵琴趣得心傳。
年幾八秩身何憾，老友凋零重愴然。
挽柳月澗
作者：衛宗武
朝代：宋

素履輩儒先，居鄉行不愆。
五言唐句法，千古宋吟編。
每恨貧難療，猶欣名可傳。
此生何所有，老壽更希年。
挽王總幹父知縣
作者：衛宗武
朝代：宋

蜀溪名閥世爲儒，祖擢巍科子亦如。
從仕爲民辭薦牘，移忠有後竟懸車。
一生冰蘗節愈厲，兩度絃歌政可書。
共擬瀧碑表親墓，詎知簪笏化犁鋤。
挽葉倅二章·其一
作者：衛宗武
朝代：宋

八座家聲著，居官政不迷。
典刑鄉黨敬，節行古人稽。
展驥空凡馬，解牛猶割雞。
鴛行纔展武，勇退倦攀躋。
挽葉倅二章·其二
作者：衛宗武
朝代：宋

死別喜生反，心親恨迹賒。
交情金可斷，粹德玉無瑕。
方擬來聞鶴，俄驚夢在蛇。
歸藏重悲感，幸有子承家。
挽都務弟·其一
作者：衛宗武
朝代：宋

功名剩擬著先鞭，永訣於今十九年。
地下那知多歲月，人間別是一乾坤。
生前桂籍身如在，死後芸編子竝傳。
己巳歸藏無欠事，獨憐埋玉重凄然。
挽都務弟·其二
作者：衛宗武
朝代：宋

襲舛承訛俗尚仝，爲謀所喜適吾從。
傷心幾載鴒原夢，灑淚今朝馬鬣封。
梁棟材嗟空故木，珠璣香喜長新松。
最忻壤樹首丘正，祖壠葱葱佳氣鍾。
摸魚兒
作者：衛宗武
朝代：宋

小林巒、一年芳事，亂紅還又飛雨。生香冉冉花陰轉，雲擘滿空晴絮。遊宴處。看樂意相關，庭下胎仙舞。歌聲緩度。任圓玉敲寒，飛觴傳曉，未許放春去。閒中趣。明月清風當戶。莘莘容屋陳俎。翦裁妙語頻賡唱，巧勝郢斤般斧。心自許。拼凋景頹齡，為鶯儔燕侶。同盟會取。共花下小車，竹間三徑，長作老賓主。
摸魚兒
作者：衛宗武
朝代：宋

見春來、又將春盡，狂風那更痴雨。一番芳徑催人老，回首綠楊飄絮。歡會處。有小小池亭，止欠妙歌舞。光陰梭度。對草木幽姿，候禽雅奏，客至未應去。十年裡，冷落翟公庭戶。朋來草草樽俎。投閒贏得浮生樂，肯羨油幢繡斧。春幾許。任洛譜名葩，留宴耆英侶。浮榮競取。縱帶玉圍腰，印金系肘，爭似鶯花主。
新暑賦西軒竹
作者：衛宗武
朝代：宋

此君與我同襟期，延致屋宅西南維。
涵濡雨露歲未半，柯葉深茂華而滋。
恍疑神士萃庭宇，旌𣄛羽蓋紛交馳。
非箏非竽發天籟，不湍不瀨含風漪。
綠光到眼冰雪潑，頓令六月無炎威。
何須挹爽置象簟，不假去熱施龍皮。
挺然直節異凡植，四時不改琳瑯姿。
翛然雅致滌萬慮，一塵不染珊瑚枝。
明蟾寫真銀散彩，騰烏弄影金流輝。
千林剝落氣愈勁，更好雪壓并霜欹。
無山無水自幽勝，雨天霽景俱相宜。
方嗟此地翳草莽，幻出臭腐爲神奇。
恨無與可圖作幛，消得坡老模成詩。
中虛而靜有隠德，妙氣獨有予心知。
年今七十諸妄屏，久壓花本芳菲菲。
締交惟汝與松杓，嘯風吟月相追隨。
願言棲鳳同作伴，慎勿化龍隨所之。
武公勳業我所媿，猶覬老壽幾耆頤。
新陽前口占
作者：衛宗武
朝代：宋

初見草生池，俄驚草又衰。
秋山縮鱗甲，寒渚燭鬚眉。
花露先春信，林存傲歲枝。
新陽已潜動，爲報衆芳知。
星夕前露坐觀行雲有作
作者：衛宗武
朝代：宋

一氣有聚散，變化莫能測。
氤氳彌太虛，膚寸繇觸石。
翕如華蓋張，紛若纖纊擘。
緝緝鯨布鱗，翩翩鳳展翼。
祥或旗爲黄，祲或珥爲赤。
友風而子雨，俄如翻墨汁。
白衣與蒼狗，怪狀殊不一。
露坐晚觀天，時近雙星夕。
靄靄從何來，於粲絢金碧。
突如怒濤湧，屹若奇峰立。
黼黻盛彰施，文繡爛組織。
良由天孫巧，匪自屏翳出。
我不爲柳州，去拙有所乞。
我不效汾陽，榮進占所得。
但願煥有章，落筆成五色。
毋使若貝錦，胥讒以作慝。
傷哉杼軸空，民力敝東國。
安得化爲繒，散漫浩萬匹。
衣被此一方，羣黎徧爾德。
仍須語河鼓，牽牛勤負軛。
勉耕左角田，雨作蒸民粒。
穰穰俱滿家，庶以給冗食。
星節前戲成
作者：衛宗武
朝代：宋

依稀橋鵲布銀潢，又見天孫作婦忙。
已向烟蘿深遁跡，不煩雲錦粲成章。
追思高會飲傳燭，徒得清眠夢熟粱。
却喜連朝天沛澤，應爲月姊釀秋芳。
春山
作者：衛宗武
朝代：宋

新晴散佳麗，列阜氣尤豪。
膩草翻風沃，芳林映日高。
殢情醲似酒，溢目湧如濤。
衆史應難畫，吟將入彩毫。
春山
作者：衛宗武
朝代：宋

青山四時好，春至尤盛麗。
潤澤散沖融，華滋出枯悴。
雲根鱗甲動，風柯羽旄曳。
羣芳間點染，一碧互經緯。
組繡列障陳，繢畫崇屏倚。
嵬昂如帝尊，黼黻儼衣被。
我老得餘暇，時來領勝事。
穿雲度舟楫，披霧縱屐履。
涓泉幽響生，鳴鳥繁聲脆。
天然成妙奏，人籟惡可擬。
息游返靖廬，紛華以靜對。
獨坐勘古書，冥觀參物理。
光景猶駒馳，色象亦蟬蛻。
至人善觀山，夫豈悅浮靡。
懿此靜秀姿，萬古挹清致。
春懷·其一
作者：衛宗武
朝代：宋

伊耆司化權，與物何落落。
不見陽和敷，但聞風雨惡。
柔綠尚含滋，水紅慳破萼。
動植久陵暴，至仁同橐籥。
可使令行冬，寒威肆餘虐。
便須轉機栝，曜靈俾灼爍。
芬芳千萬林，薰爲紅紫幄。
庶俾競春徒，薄有登臺樂。
春懷·其三
作者：衛宗武
朝代：宋

時來桃李妍，春風乃知己。
時去桃李萎，春華俱夢寐。
芳菲氣不齊，一一理猶是。
何如松與柏，無榮亦無悴。
浮生寄旅亭，萬事若流水。
富貴等空花，滅沒無足紀。
身前苟遺臭，身後烏可洗。
我願爲松柏，不願爲桃李。
長保千歲姿，盤根澗阿底。
春懷·其二
作者：衛宗武
朝代：宋

乾坤日以闢，生意日以隘。
春風一披拂，萬族競蘇快。
肖翹與蠕動，靡不忻坼解。
慶澤流光華，垂榮到菅蒯。
山木豈自寇，孰翦而孰拜。
根幹儻有遺，滋萌乃復在。
蒼籙溥至仁，何類不昭泰。
人爲物之靈，元化忍獨外。
氣運何日回，歲月易征邁。
春日
作者：衛宗武
朝代：宋

化工溥至仁，生機運不停。
榮觀徧原野，宇宙一丹青。
春日
作者：衛宗武
朝代：宋

天公要與物爲春，人事紛紛藹若雲。
錦繡山川誰管領，祇應魚鳥得平分。
春晚郊行
作者：衛宗武
朝代：宋

細草平蕪接渚沙，僧庵繫馬柏陰斜。
青山幾曲遶流水，啼鳥數聲隨落花。
芳景流連春富貴，晴林浮動日光華。
獨憐人事多非舊，寂寞荒村點暮鴉。
春晚郊行·其一
作者：衛宗武
朝代：宋

盎若陽和氣，融融滿太空。
水涵春嶼碧，林鏤夕陽紅。
過盡桃花雨，吹來楊柳風。
韶光晚尤媚，遊興浩難窮。
春晚郊行·其三
作者：衛宗武
朝代：宋

東風吹不斷，芳草正萋萋。
暗綠藏禽語，殘紅襯馬蹄。
莎汀連葦岸，麥隴間蔬畦。
往歲行春路，推敲認舊題。
春晚郊行·其二
作者：衛宗武
朝代：宋

步屧出郊原，家家春滿門。
斜陽芳草岸，流水落花村。
露葉梅藏子，雲根竹長孫。
東君老仍媚，猶有野芳存。
春歸
作者：衛宗武
朝代：宋

紅飛綠膩晴晝遲，木香滿架柔條披。
芳菲過眼能幾日，娛樂常少多憂悲。
東君歸計何太早，四序光陰如電掃。
今年花謝復明年，祇使看花人易老。
蕭然白髮朱顔蒼，競春肯學兒童狂。
不如坐對歲寒木，清談與客窮書囊。
春雨
作者：衛宗武
朝代：宋

青皇初布令，大塊已流濕。
霏霏散沖融，一一成膏液。
駸尋夜漏分，掀揚風箭疾。
孤燈月明眼，漸覺簷花密。
滴瀝聲既洪，淋浪勢方集。
清響迸源泉，美澤徧原隰。
甘腴滋田毛，浸灌融地脉。
蓋將兆稌黍，豈但秀薺麥。
溪山鱗甲長，卉木攢新碧。
化工悅萬族，生意浩無極。
苟惟本根在，孰不芽且坼。
未春雨非土，見者自凄惻。
既春雨非玉，聞者何悅懌。
未能齊慘舒，吾亦爲物役。
英英梅粉露，點點桃紅入。
更喜釀芳菲，催花居第一。
春雨·其一
作者：衛宗武
朝代：宋

幾朝霢霂不破塊，通夕浪浪勢乃滂。
竹下森然騂角露，桑間沃若繭絲香。
田毛沾潤初含穗，土脉流膏欲布秧。
多謝化工成歲事，從春節節爲人忙。
春雨·其三
作者：衛宗武
朝代：宋

一自蒼精渙號揚，如酥小雨釀春忙。
霏霏透入根荄脈，點點染成桃杏粧。
澤徧高深俱及物，氣融枯槁亦生香。
老夫那復問芳訊，但願三時協雨暘。
春雨·其二
作者：衛宗武
朝代：宋

一自春來二月强，連宵甘霔澤斯滂。
潤留根蔕梅桃實，清及萌芽黍稷香。
雀舌纖纖抽茗葉，羊羣戢戢長松秧。
農桑從此無虛日，織婦耕夫處處忙。
是歲之夏紫芝復生成叢大者徑七八寸
作者：衛宗武
朝代：宋

異物不易遇，其出由地靈。
伊耆闡坤珍，三秀既挺生。
賦形雖恨小，殊喜見未曾。
朱明復薦祥，僊種茂叢莖。
小者既敷腴，大者尤輪囷。
周遭徑盈尺，菌蠢疊成層。
團團盤赤玉，艷艷盃紫金。
霏烟氣葱鬰，映日光晶熒。
神芝産冢阜，歲久迹已陳。
不圖餘七袠，一再見斯今。
有開必有先，休符不徒呈。
老矣百無欲，弗願在其身。
所積顧不厚，敢覬及子孫。
惟冀福吾宗，以洎邦之人。
皇穹其畀矜，茂毓賢與英。
出際風雲會，爲世建太平。
漢代歌芝房，其事不足云。
致君堯舜上，朝野沸頌聲。
復見祥蓂敷，豈但朱草榮。
散爲天下瑞，郁郁而紛紛。
晚春·其一
作者：衛宗武
朝代：宋

轉眼韶華老，絮飄萍滿塘。
啼鶑求友急，乳燕護雛忙。
春晚犁鉏閙，雨餘桑柘香。
清和猶好在，未忍廢奚囊。
晚春·其二
作者：衛宗武
朝代：宋

飛花迷柳岸，小葉貼荷塘。
冉冉年增老，匆匆春去忙。
候禽喧巧哢，野卉逗餘香。
盡日敲吟字，詩慳類括囊。
晚眺·其一
作者：衛宗武
朝代：宋

一碧秋萬頃，了無雲翳侵。
遠山醒病眼，澄水瑩塵襟。
鴈落浮寒渚，烏棲認舊林。
臨流小盤薄，飛鏡掛危岑。
晚眺·其二
作者：衛宗武
朝代：宋

病眸猶遠眺，惟恨鬢霜侵。
稻色雲連畝，桂香風滿襟。
野橋橫落照，晚磬出幽林。
牧笛數聲外，明霞襯碧岑。
暮春
作者：衛宗武
朝代：宋

跨馬尋春去，未容春便歸。
山浮天際色，雲弄水中暉。
綠長千林暗，紅無一片飛。
茅茨籬落外，惟有菜花肥。
曉枕追記山梅
作者：衛宗武
朝代：宋

高眠紙帳思無塵，祇憶冰花入夢頻。
斜倚溪山獨標致，明分霜月倍精神。
瑞纔六出先呈臘，香壓羣芳不敢春。
今古騷翁題不盡，孤山續筆屬何人。
月師西巖
作者：衛宗武
朝代：宋

靈山作巖骨，清氣滌炎洲。
突兀插萬古，玲瓏涵九秋。
排雲宿翳掃，賓日曉光浮。
的的西來意，宜於此處求。
月集呼聲妓不至野渡於觴末俾賦詩以紀初集
作者：衛宗武
朝代：宋

真率盟齊喜有初，崇觴載俎志交孚。
共披白帢俱霑醉，獨惜紅裙不受呼。
擬洛耆英宜有詠，班唐九老可成圖。
從今勝集循環舉，歲歲毋令此意辜。
望霽
作者：衛宗武
朝代：宋

陰陽互闔闢，宇宙幾洪荒。
重明麗乎正，萬象生輝光。
木蘭花
作者：衛宗武
朝代：宋

頗費東君巧，晚春纔有芳。
森森紫毫束，艷艷粉囊張。
凡木難仝譜，猗蘭祇有香。
花名傳樂府，雅調更悠揚。
次歲雪後作
作者：衛宗武
朝代：宋

伊耆令將行，玄冥車載轄。
玉律歲肇新，一白至再白。
三冬望上瑞，猶喜在窮臘。
霅然沖氣布，潛可弭凶札。
積之近盈尺，豈但宜黍麥。
化工尤善幻，散集總奇特。
飛颺漫天來，龍鳳相擺擲。
萬殊無兩色，大地總明潔。
初疑散花女，空中碎裂帛。
俄成古佛居，移下爛銀闕。
玲瓏千萬林，一一如玉刻。
梁園曾未春，紛紛徧遊蝶。
飛鳥迷所栖，狡兔失其穴。
乾坤凈無塵，川原互清發。
我輩當此時，意氣倍軒豁。
顧慚海上夫，餒欲和旃齧。
濱死氣不衰，挺挺抱奇節。
且非邁古才，閉門眠自若。
藏器以待用，內藴經濟業。
祇有健吟哦，舍此無他說。
雅欲訪古梅，一笑邀皓月。
開樽約勝踐，共對此三絕。
夫何見睍消，非久即變滅。
是固雪負予，抑亦予負雪。
次華谷詠梅韻
作者：衛宗武
朝代：宋

宜煙宜雨更宜晴，竹底何妨枝带橫。
雅致恥隨春富貴，英姿不怕月分明。
吟邊興動詩添韻，醉裏香傳夢亦清。
一自孤山題品後，此花標格孰能名。
次青溪後二章爲別·其一
作者：衛宗武
朝代：宋

季世思良士，如抱渴與饑。
峩峩章甫冠，瑞氣浮芝眉。
粹然君子儒，赴我同襟期。
凡林非鸞棲，丹穴仍歸飛。
恨無健羽翰，所至相追隨。
懷歸宜莫留，荆州那足依。
次青溪後二章爲別·其二
作者：衛宗武
朝代：宋

今古多紛攘，宇宙彌氛埃。
故友晨星然，往往淪劫灰。
幸得莫逆交，子輿從子來。
道義本契合，心跡無疑猜。
不徒千斛舟，置此坳堂杯。
動靜必與俱，書林日徘徊。
一聞驪駒駕，黯然腸九迴。
從今子陵臺，目睫常嵬嵬。
次韻幽居
作者：衛宗武
朝代：宋

柴荆長日閉，一徑窈而深。
花竹四時趣，簡編千古心。
戶庭無俗駕，風月入騷吟。
種秫多爲酒，客來須共斟。
次韻憫雨
作者：衛宗武
朝代：宋

百穀仰雨而蕃滋，乃穎乃苞乃成實。
鍤雲方喜高下齊，大田俄報東南坼。
民窮至此噫亦甚，無年餓死其無日。
佛靈猶未致涓流，人力焉能施寸尺。
况當十室九室空，可堪百里千里赤。
仰天無路扣彼蒼，望雲自旦尋至黑。
一歲不稔百沴生，所憂豈止人艱食。
聲嗟氣歎方載途，屈莫求伸枉莫直。
繇來有感則有應，影響一機端可必。
時遷事改理不移，今日天工豈殊昔。
烹羊乃雨古語云，何假雷師起河伯。
調元贊化更有人，怪魃螟蝝俱蟄跡。
人心既悅天意從，利澤須能致甘澤。
油然沛然苗勃興，奚用象龍施五色。
次韻春·其一
作者：衛宗武
朝代：宋

水行苦嚴厲，萬彙喜得春。
解雷久忽震，蟄戶奮者殷。
根芽沐膏雨，暘暉復熹晨。
淑氣盎原野，鼎鼎來芳辰。
小車度花陰，遊芳浮麴塵。
少年爭競春，外誘何紛紛。
老矣蠲其華，寄賢而葆真。
多吟以爲富，猶恐道益貧。
次韻春·其三
作者：衛宗武
朝代：宋

物華來冉冉，天氣宜溫溫。
浪浪但鳴雨，浩浩常浮雲。
誰知潤澤中，厥有豐美存。
一朝日出杲，絢爛赬紫羣。
川原徧塗抹，紛若粉黛陳。
芳菲出枯槁，何異富易貧。
難并惟樂事，昔人嘗有云。
次韻春·其二
作者：衛宗武
朝代：宋

熙陽薰蓋壤，麗景日以新。
婭姹花媚晝，嚘嚶鳥鳴晨。
紛華易消歇，非久淪沙塵。
舉世競芳菲，湎若嗜飲醇。
豈知有至味，澹然嚌道真。
試問金谷夫，何如簞瓢人。
次韻春·其四
作者：衛宗武
朝代：宋

方寸負奇偉，自足排外紛。
樂哉曾子履，翛然淵明巾。
利欲伐其性，智識由是昏。
盛麗悅其目，夢幻何足云。
不如覷文字，日月從轉輪。
飲芳而咀華，四時無非春。
芸芸市朝客，孰識此味真。
次韻答柯提幹
作者：衛宗武
朝代：宋

年來人物慨凋零，義重交盟嵩華輕。
一葦匪遥秋水隔，兩章相映夜光明。
乾坤何日可還古，風月於人無異情。
姑把愁懷寄觴詠，出門一笑九山橫。
次韻詠梅
作者：衛宗武
朝代：宋

直疑姑射地行僊，綽約如臨几案前。
和竹半欹能去俗，與蘭並列盍饒先。
林間姿艷同霜潔，窗下精神待月傳。
剩欲栽培爲老伴，相親日日在吟邊。
次韻賦蠟梅·其一
作者：衛宗武
朝代：宋

將到窮冬寂寞鄉，誰知花事未渠央。
最憐剪蠟翻新樣，却笑燒鉛作素粧。
次韻賦蠟梅·其二
作者：衛宗武
朝代：宋

能向早梅前獨秀，何妨秋卉後纔香。
祇嫌一種開何晚，直待東風爲發揚。
次韻酬李黄山
作者：衛宗武
朝代：宋

吾儒何所事，讀書而挾策。
君才郄林枝，靈根芳正發。
筆下富詞藻，雲錦自天落。
英英光嶽氣，灑灑冰雪魄。
中秋璧月圓，宜赴廣寒約。
桂籍那未香，天公無皂白。
學如禾與稻，既藝宜必穫。
于時誤儒冠，孰不嗟鑄錯。
篇章來聯翩，有主此有客。
隋珠既璀璨，和璞無踳駁。
有文可與評，有酒可與酌。
長吟不淹宿，捷若蛇赴壑。
喜得羅庾儔，吾鄉宜卜宅。
次韻雪積即消
作者：衛宗武
朝代：宋

馮夷剪水抑何慳，祇怕天工未許閒。
上瑞先春纔破白，屢豐卜歲已窺斑。
可憐俄頃消成水，不怕明朝失却山。
金帳羊羔非我事，汲清煮茗課奴蠻。
歲冬至唐村墳山掃松
作者：衛宗武
朝代：宋

憶昔入此山，首夏接春季。
谷鳥正嚘嚶，芬芳尤嫵媚。
青青交道杉，森鬰互參倚。
誰乎一叱咤，斬艾如草薙。
遂令墟墓間，常抱斧斤恥。
僅存盤澗松，綽有虬龍勢。
矯矯千歲姿，昂霄猶舞翠。
我來省松檟，適當谷之昧。
石齒咽殘流，鳴族息羣喙。
木石縮羽鱗，風霜翦菑翳。
豁然眼界清，如至人境外。
意行步崎嶇，白雲生屐履。
林光漬欲流，冉冉濕衣袂。
僧來入畫圖，人行絕氈毳。
風塵不可到，心跡兩無穢。
追尋得良儔，清吟可相配。
不效互唱酬，日與青山對。
茲游擬暢情，俄值風雨晦。
漸喜迫新陽，天地寧久閉。
屋角數點明，冰花送春意。
歸舟
作者：衛宗武
朝代：宋

回艇臨塘路，撁夫欣路平。
歸鴻千里近，過鳥一身輕。
溪派分頭去，山光戀眼明。
松江水雲際，屈指不多程。
水調歌頭
作者：衛宗武
朝代：宋

風雨卷春去，綠紫總無餘。窈窕一川芳渚，軟草接新蒲。楊柳垂垂飄絮，桑柘陰陰成幄，殷綠正棻敷。遷木鶯呼友，營壘燕將雛。金蕉舉，珠櫻累，豆梅腴。壽鄉歌舞，樽前暫得皺眉舒。往事南柯印綬，晚歲北山杖屨，寂寞笑今吾。幸作耆年侶，寫入洛英圖。
津途風雨欲雪
作者：衛宗武
朝代：宋

宇宙忽凝合，一元如未分。
天慳花剪水，風潑墨成雲。
饑鳥啄木理，戲鳬生浪紋。
祁寒飛兩櫂，行役爲誰勤。
清明前呈南塘
作者：衛宗武
朝代：宋

晚景凄凉事事休，與波上下任沉浮。
花辰歲歲惟添老，榆火春春不改愁。
幾曲畫屏新綠暗，一川流玉落紅稠。
出門有碍家無累，水北山南負勝遊。
清明前呈文几
作者：衛宗武
朝代：宋

此月纔過禊事修，芳辰冉冉逝如流。
牡丹開了寒應盡，燕子歸來春又休。
衰鬢難將新綠染，顰眉豈爲落紅愁。
勞生擾擾何時足，已擬拋家理釣舟。
清明前有遠役呈野渡
作者：衛宗武
朝代：宋

月集相期在後旬，料應主席不寒盟。
方思北陸催行色，又爲東風問客程。
鼓楫欲隨芳草去，傳杯須待綠陰成。
姑蘇城外春光老，還許同舟載友生。
清明行役過淀湖至吳
作者：衛宗武
朝代：宋

涉泖正清明，淀湖波更平。
雉媒空古蹟，鶴唳動鄉情。
楊柳家家插，桃花處處生。
青山俄在望，咫尺見吳城。
滿江紅
作者：衛宗武
朝代：宋

屑玉飛霙，正堪稱、馮夷展布。空幾度、痴雲凝聚，狂風掀舞。點點拋揚珠作霰，纖纖斷續絲垂雨。借銀河、翦刻六花飄，天應許。水漠漠，斜橋渡。煙淡淡，長亭路。望寒莎衰草，總成愁緒。坡老新堤須好在，逋仙孤嶼猶堪去。共尋梅、止欠雪雙清，煩青女。
滿江紅
作者：衛宗武
朝代：宋

弧矢開祥，喜從此、旬兼九日。新歲改、椒盤獻頌，齊頭七十。漸入唐人諸老畫，可追洛社耆英集。有陶潛、三徑健吟哦，貧而適。摘仙桂，探蟾窟。斂洪藻，歸麟筆。總古先傳記，譏評得失。不朽芬芳垂簡冊，浮榮土苴輕簪笏。看年如、衛武粲成章，詩傳抑。
漢文帝
作者：衛宗武
朝代：宋

愷悌而愛人，恭儉以持己。
府庫有餘財，勿忍爲己費。
田租奉公上，屢至爲民賜。
不肯私嬖臣，以存大臣體。
不敢私貴戚，以貽天下議。
澹乎無嗜好，絕不尚功利。
斷刑歲數百，煙火綿萬里。
禮樂雖未遑，亦足爲善治。
洪惟慶曆君，盛德槩相類。
爰立俱名臣，後元則無是。
爲僧賦梅庭
作者：衛宗武
朝代：宋

奇絕生春五出花，僧居著此境尤嘉。
一方寒月浸清影，幾度春風生素華。
何必江頭千樹暗，未如屋角數枝斜。
繙經覓句無塵事，坐對尤宜雪煮茶。
爲僧賦竹泉詩
作者：衛宗武
朝代：宋

竹不可無水，有水必有竹。
彼美槃澗阿，碧鮮映澄綠。
漱石戛鳴球，拂雲森立玉。
苟得一以清，而况二吾足。
上人要心契，毋但悅其目。
物我趣不侔，亦恐難醫俗。
爲徐太初友人陳府判賦梅居餞行
作者：衛宗武
朝代：宋

青鞋不踏孤山路，辜負逋花今幾度。
那知別有姑射居，衆謂孤山未必如。
夙昔名傳尤願見，渴想此仙難覿面。
朋來滿口譽風神，儼若眼底逢佳人。
枝間獨具先天易，惟有太初心默識。
雅遊擬問古航船，索笑相親須有緣。
閒中積歲玩風月，虐甚祁寒飽霜雪。
此往春浮雨露香，歸來萬玉爭輝光。
爲徐進士天隠賦辟穀長吟
作者：衛宗武
朝代：宋

物盈宇宙皆有窮，一氣先天常浩浩。
榮華富貴能幾何，百歲光陰如電掃。
開闢由來莫幾年，聖哲英雄骨俱槁。
勳名蓋世文瑞時，豈若玄玄窮徼妙。
古仙率多山澤癯，方平通經後從老。
伯陽隠士著參同，援述宣尼辭可考。
人身口腹乃大患，舉世凡夫爲此惱。
厚味腊毒尤傷生，甘旨肥醴偏害道。
學仙萬慮要屏除，有累俱爲方寸擾。
希夷辟穀功始成，抱朴休糧法宜效。
所以丹丘諸羽人，莫不餐松茹靈草。
誰云不食胃徒空，入道門衢此爲要。
天隠良士工詞章，經傳百家仍探討。
孰知抗志乃松喬，濁利浮榮非所好。
年當强仕舍壯圖，勇辭館餐棲窈窱。
欲仁仁至天所資，道藏仙方過鴻寶。
衛生有藥可忘饑，不愁煮字那能飽。
一從易置冰玉腸，不假青精顔色好。
會驅乾馬及坤牛，捕虎擒龍歸鼎竈。
易骨洗髓由此基，三島十洲輕可到。
縱未能嘗方朔桃，亦須先致安期棗。
世儒悉被客塵迷，志在衣錦而食稻。
惟君高蹈出凡流，見謂秋陽同皜皜。
爲慈上人賦雲溪·其一
作者：衛宗武
朝代：宋

油然出岫擘晴綿，點綴青空水接天。
心跡兩閒無俗累，靜觀飛躍樂魚鳶。
爲慈上人賦雲溪·其二
作者：衛宗武
朝代：宋

白衣蒼狗任從渠，不礙波涵一太虛。
雅契高僧方寸地，卷舒流止自如如。
爲湖州趙村凈妙庵主僧賦
作者：衛宗武
朝代：宋

自披五戒如來佛，十年面壁坐天目。
歸來滿袖唯白雲，徒得聲名喧世俗。
碧玉嶙峋煙霧堆，鑿開混沌架突兀。
不鞭而來爭獻助，斬木指囷人不惜。
僧寮佛屋俱落成，撐空只欠塗金碧。
精廬不獨爲安身，海納諸方禪悅食。
上人湛然一太虛，真覺端由真凈得。
是心已證涅槃心，妙處豈容言語詰。
故於題扁發其機，要使人人箇中覓。
學徒釋侶有能然，從茲作祖而成佛。
大展坐具闡道場，勝地名山須卓錫。
法筵乃見龍象尊，天池且作鵾鵬息。
書來謂逮菊花期，蓮社紳緌應畢集。
遠師如肯致淵明，亦擬袖香躋丈室。
爲葉賓月賦
作者：衛宗武
朝代：宋

大乙涵中精，凝聚爲夜魄。
皎皎行長空，高圓競明發。
流輝大江湧，散影千林刻。
騷人抱負奇，一氣清相若。
有主此有賓，不勞折柬約。
悠然來几席，玉色照肝膈。
對之啟粲齒，嘲弄不爲虐。
纍纍噴珠璣，華采互呈豁。
銀闕或未完，要君施斧鑿。
乘風到廣寒，一笑翻成客。
爲謝氏賦流芳
作者：衛宗武
朝代：宋

斯文一脈可傳家，囊帛籯金不足誇。
須信詩書涵潤澤，自今庭戶發英華。
謝蘭輝映方生玉，竇桂香含不斷花。
不但種芳兼種德，百年之計此爲嘉。
爲鄉人賦心田
作者：衛宗武
朝代：宋

方寸良疇人共有，能耕能斂幾人知。
坦平非有山河界，存養何殊雨露滋。
盍剖藩籬忘彼我，却明畦畛別公私。
儘多陰隲於中種，播穫當爲百世菑。
爲雲侶天游賦
作者：衛宗武
朝代：宋

汗漫可以期，列缺可以至。
豈不高且遠，未足語超詣。
至人悟重玄，妙境此融會。
無聲亦無臭，萬象於我備。
不必八柱承，不必二極繫。
曾城九重居，儼若具乎內。
於焉以泮渙，其樂浩無際。
氣凝而神化，舉步六合外。
乘輪閬風行，稅駕丹丘憩。
逍遥兮周流，斯特跡之寄。
混然吾太虛，遊是息於是。
牡丹
作者：衛宗武
朝代：宋

淑景駸駸到牡丹，探芳日日倚楹欄。
巧心吐出黄金縷，腴臉開成紫玉盤。
春晚有花飛欲盡，山中此種得應難。
便須收拾歸囊錦，更酌清尊仔細看。
牡丹和韻二首·其一
作者：衛宗武
朝代：宋

紅紫富輪囷，京花非浪名。
相看仝國色，獨酌愧耆英。
物好能移老，春歸更有情。
桑榆陰未徙，尚擬續芳盟。
牡丹和韻二首·其二
作者：衛宗武
朝代：宋

似盤還似囷，尊號擅芳名。
洛土分來種，景星流作英。
紛敷爲絕色，向背若含情。
別久喜相對，開尊話舊盟。
獨鶴
作者：衛宗武
朝代：宋

獨鶴來有年，置彼三徑曲。
挈至此靖廬，幽絕山林屋。
戛然發長唳，清亮振虛谷。
炳炳千歲丹，不受烏兔促。
乘之雖有軒，頗窘筋骸束。
寥廓萬里心，夫豈在食粟。
一舉窮紫清，真境可洞矚。
奈何剪其翅，殆類驥縶足。
然雖啄菢恩，變化乃迅速。
昂昂禽中仙，未數昆明鵠。
理學
作者：衛宗武
朝代：宋

寥寥二千載，道統幾欲墜。
濂洛暨關中，浚源接洙泗。
乾淳諸大儒，流派何以異。
無極而太極，性命發其秘。
先天而後天，理數稽其至。
四書共羣籍，精微窮奧義。
五常與異端，辨析無遺旨。
謂教以漸進，謂功可直遂。
爲說雖殊科，其歸同一揆。
踐修本誠敬，講貫非口耳。
要在絕己私，渾然循天理。
啟鑰以抽關，發蒙而警聵。
後進有所宗，絕學得所繼。
作者蔑以加，百世或可俟。
用韻再作
作者：衛宗武
朝代：宋

一氣運行於虛空，有形孰不歸陶鎔。
燠寒燥濕互爲用，功被草木并昆蟲。
胡然陽亢乃作沴，豐隆屏翳俱潛蹤。
炎炎赫赫勢太甚，烹煎萬有何殊銅。
田疇龜坼河港斷，水車不運骨掛龍。
俄驚片雲變反掌，宇宙未剖猶鴻濛。
初如綫溜氣纔應，繼若瓴建聲何洪。
豈徒神力能致此，意者高厚悲人窮。
豐凶由數亦匪數，厥有造化行其中。
年來五穀亦狼戾，曾孫之庾高於墉。
祇今戶戶嘆赤立，富者恨不爲耕農。
要知千人萬人心，心心默與天相通。
熙熙田畯爭薦喜，烹葵剝棗追豳風。
更看十月場圃築，黄雞白酒村村同。
但祈田祖去螟螣，願如荆叟歌元豐。
甲申過北山高祖大夫墳庵見盆芝
作者：衛宗武
朝代：宋

我祖藏北山，昔嘗産紫芝。
庵以此得名，且將二百朞。
耳聞非目接，至老心猶疑。
一朝地闡靈，枯槁生神奇。
曄曄根幹間，挺秀分三枝。
採者不善護，猶惜其一遺。
移置盆盎中，赬黄互相輝。
豈殊子聞韶，不圖樂至斯。
第嗟魯獲麟，所出非其時。
吾年已如此，斯祥將奚爲。
獨思避世士，商嶺其在茲。
留侯
作者：衛宗武
朝代：宋

狙擊豈良圖，命幾危博浪。
既受黄石書，顛秦而蹶項。
報韓志已酬，興漢畫仍贊。
歷陳借箸計，潜消刻印患。
定封謀遂寢，立嫡計莫尚。
轉危以爲安，其易猶反掌。
萬鍾誰不懷，裂土人所望。
何勃身亦繫，韓彭國隨喪。
駕言仙與遊，高風巢許上。
留墓松
作者：衛宗武
朝代：宋

青青冢上木，夭矯摩太虛。
日夜之所息，雨露之所濡。
其來至高曾，奚啻五世儲。
偉哉廊廟材，而受斤斧屠。
其間鍾異質，形氣與衆殊。
小者近十圍，大者百尺軀。
九苞鳳可巢，千載苓可耡。
難以刀鋸加，俾與玉石俱。
留爲龍鸞種，要産駒與雛。
咨汝二十二，結交猶朋徒。
共期松喬壽，以衛龍虎區。
子孫其保之，慎勿使剪除。
毋傚發冢儒，假辭取珠襦。
羣柏既就殲，所存能幾餘。
時哉能得已，涕泣而長吁。
登多景樓口占立成
作者：衛宗武
朝代：宋

新霽登多景，斯遊亦快哉。
雙尖浮殿塔，千堞裹樓臺。
瀲灩琉璃合，微茫圖畫開。
江山仍似舊，投紱慨重來。
知足
作者：衛宗武
朝代：宋

束髮至皓首，雅意在林谷。
退閒十五年，一官如脫梏。
抱關尋故步，謬語不可贖。
投紱賦歸來，幸不至迷復。
有田可餉饑，有園可寄目。
有屋枵然大，其中無所蓄。
代步跨款段，課耕驅觳觫。
斗筲量易盈，菟裘計已足。
嘅方際時艱，已幸免僇辱。
年豐喜洊臻，我庾有新穀。
床頭酒一壺，架上書數束。
酒餘取書誦，豈不勝絲竹。
水北與城南，蒼筠列萬玉。
更須倣元亮，剩種松與菊。
招邀文字侶，吟哦日相屬。
自足了餘生，此外復何欲。
秋山
作者：衛宗武
朝代：宋

秋山抱奇姿，不肯事嫵媚。
猶夫塵外士，飄然有仙氣。
霜風肅宇宙，林壤去菑翳。
皮毛剝落盡，玉骨乃挺異。
獨存歲寒枝，虬髯倚天翠。
我來一事無，兀兀惟坐對。
挾策詠聖涯，援琴奏流水。
方寸如太虛，物類無點綴。
但欠淵明菊，得酒莫與醉。
頼有坡仙竹，無肉可忘味。
老懷藉陶寫，俗好非所嗜。
平生愛山癖，每見如久契。
勿云丘垤如，泰華所眇視。
吾心與境融，小大無異致。
行行陟其巔，天地特一指。
忽動九辨悲，清愁飛海外。
秋後郊行
作者：衛宗武
朝代：宋

水北水南村，縈回草徑深。
食蔬蟲篆葉，宿樹鳥盤林。
岸斷分支港，雲開出遠岑。
意行無箇事，斜日照孤吟。
秋懷·其一
作者：衛宗武
朝代：宋

秋空日澄霽，秋氣日蕭瑟。
塞馬健嘶風，候蟲悲弔夕。
卉木斂華滋，天地失顔色。
來鴻謀稻粱，飛隼快搏擊。
人境頓凄凉，物情亦悽惻。
憂愁豈無端，感歎繼韓筆。
秋懷·其七
作者：衛宗武
朝代：宋

屋隅一握地，歲久寖蕪穢。
茲晨命僕夫，疏剔浄無翳。
洞目增秋明，彌襟挹凉氣。
春葩已辭榮，柯葉猶蔽芾。
晚芳粲黄金，新篁間幽桂。
欲幻小池亭，西風幾凄厲。
只今欠一死，肯作百年計。
秋懷·其三
作者：衛宗武
朝代：宋

往事挽不回，新愁推不去。
秋葉既辭柯，滋榮春復吐。
榆年逝如流，顔色寧反古。
展書聖賢對，援琴兒女語。
撫時耿予懷，聊以釋百慮。
餘生欲何爲，將隨草木腐。
秋懷·其二
作者：衛宗武
朝代：宋

凉飈翦菑翳，萬山縮鱗甲。
水鏡滓不留，千尺見毛髮。
凄風日以高，物華寖脧削。
機杼軋晨霜，砧杵搗寒月。
孤暌不成寐，耿耿至明發。
何處一聲秋，停雲吹欲裂。
秋懷·其五
作者：衛宗武
朝代：宋

秋至山愈奇，獨不入凡目。
翳薈既掃除，清峭如削玉。
剝落千林空，中有歲寒木。
雪霜自凝沍，柯葉不改綠。
猶夫古君子，凜不可榮辱。
貞心以自持，烏肯混流俗。
秋懷·其六
作者：衛宗武
朝代：宋

浩浩秋水生，江河若放溜。
翳滓一洗清，山川愈明秀。
惟夫沮洳區，朝滿夕已垢。
疏滌曾幾何，起穢復自臭。
何異賤丈夫，逐利日貿貿。
委志合羣污，氣類不改舊。
秋懷·其四
作者：衛宗武
朝代：宋

衰質蒲柳如，日夕就枯槁。
往夢桃李春，其能幾日好。
志業亦無成，飄零逐衰草。
浮榮豈足懷，妄念猶風掃。
陳言亦刊落，損學而促道。
誓當與世違，山林以終老。
立春出郊風急有作
作者：衛宗武
朝代：宋

意行出郊坰，迎春二之日。
不聞條風鳴，但見朔風急。
朔風何太嚴，厲物無洪纖。
時方尚發育，豈汝當行權。
試與東皇說，燠寒宜按節。
一氣鼓至和，要令無夭閼。
我老值途窮，荷鍤今爲農。
但願五時若，鼓腹歌豳風。
立秋喜雨
作者：衛宗武
朝代：宋

天心本至仁，生意豈有息。
粵從書夏五，甘霔絕點滴。
涼風自西來，時送中夜濕。
田腹泯龜文，屋角掛龍骨。
我稷與我黍，實穎而實栗。
屢豐固難望，一飽或可必。
豈惟曾孫庾，如坻亦如櫛。
滯穗不斂穧，可續窮民食。
但虞耗鼠雀，尤恐資螟螣。
願減漢民租，少裕東南力。
立秋喜雨
作者：衛宗武
朝代：宋

炎炎老火燒太空，熏灼萬類勢欲鎔。
高田幅裂稼已腐，低壤釜沸禾生蟲。
金蛇飛走天鼓震，須臾散滅茫無蹤。
火輪烈烈揚熾焰，夜鏡炯炯摩青銅。
老夫望歲甚田叟，恨無神術驅羣龍。
平明披衣視雲氣，霧靄四合何冥濛。
沾濡俄頃遂滂沛，奔騰浩瀚猶崩洪。
雨珠雨玉何足貴，雨菽雨粟亦有窮。
涓流膏潤入秉穗，穰穰九穀苞其中。
良疇何啻萬萬頃，一稔囷櫛過崇墉。
溢爲懽聲沸比屋，洗空愁嘆蘇三農。
亦知誠感斯響答，古佛之一真圓通。
嗟吾年來生計蕩，殆若枯葉隨飄風。
甌窶汙邪不應禱，凍餓真與窮民同。
繼今甘霔願時有，鼓腹擊壤歌年豐。
竹外海棠
作者：衛宗武
朝代：宋

我有三徑園，今爲牛馬皂。
傍家尋丈地，昔未長荼蓼。
琅玕數十挺，新培歲可考。
幻出一庭陰，咫尺成深窈。
客來可款延，友至或徑造。
于時正芳菲，所欠花繚繞。
隔籬舊封植，一種媚而好。
卷翠護春姿，嬌紅衒天巧。
折來侑清尊，嫣然爲一笑。
絕勝歌舞羣，聲容託幻眇。
久欲構小亭，爲計恨不早。
金屋延阿嬌，祇恐人易老。
此花擅春妍，獨恨易榮槁。
豈若對此君，四時森羽葆。
不惟祛塵俗，端可助吟嘯。
良辰集朋簪，杯柈慚草草。
於焉小徜徉，即此是幽討。
答野渡墊賓并其子和篇
作者：衛宗武
朝代：宋

唐人尚五言，秀句推柳塘。
復有善鳴者，鷄鳴傳遠商。
氏名幾百載，郁若蘭芷香。
詩來破餘暑，如挹風露凉。
芬敷富辭藻，鮮碧逾叢篁。
鋪張几案間，蔚爲前修光。
讀之律呂諧，擊拊鳥聲鏘。
可踵翰林白，未遜太史黄。
東屏斯文主，書傳撐滿腸。
固宜蘇門客，而有晁與張。
豈但如昔人，風雅能補亡。
胸中千萬篇，浩若五穀穰。
况復有小坡，氣習遺膏粱。
書林惟日涉，藝圃無時荒。
內有芳潤融，外蔑聲色戕。
篇章雖後至，巖菊擅晚芳。
又類秋芙蕖，水鏡臨夕陽。
顧惟糠粃揚，凜負荆棘芒。
嘆予以詩隠，貨藥猶韓康。
何時天朗清，共泛蘭亭觴。
約友秋賞
作者：衛宗武
朝代：宋

秋霖蕩殘暑，林飈鳴策策。
乾坤灝氣浮，萬象互清發。
望舒散天葩，拂拂餘芬落。
霽景行澄鮮，三五圓素魄。
有園那敢窺，有友那敢約。
金吾不放夜，孤此月華白。
鱸肥蟹可持，棗剝稻且穫。
黄雞與白酒，樂事正參錯。
胡爲抱空悲，常若遠行客。
靖節存高風，黄花漸斑駁。
吾儕于此時，何忍負杯酌。
東郊稱行樂，鄰壤富林壑。
邀朋踐前盟，須造子雲宅。
紫荆花
作者：衛宗武
朝代：宋

穠艷壓春葩，葩成葉始芽。
未張青羽旆，先糝紫金砂。
譜接三荆樹，名齊連萼花。
移根向深谷，寂寞愛繁奢。
絕交
作者：衛宗武
朝代：宋

北山有鳴鴞，不潔而嗤鳳。
宜下絕交書，塤箎非伯仲。
耕漁處
作者：衛宗武
朝代：宋

清漣萬頃渟爲湖，湛湛一鏡涵太虛。
其旁鱗次田莓莓，四望沃若皆膏腴。
蔬畦麥隴間碧樹，洲蘋岸蓼連平蕪。
水村落照晚鍾寺，中有一山成畫圖。
鄭谷無此寬閒野，嚴瀨無此浩渺區。
更於何所堪下釣，更於何所堪荷鋤。
誰與卜築於此居，峨然其冠孔氏徒。
時哉不偶堪遯世，垂緡把耒以自娛。
興來風月入吟嘯，錯落吐出鮫盤珠。
人惟內省有足樂，眇視外物芻狗如。
膏粱於此且不願，況爲鱣鮪而施罛。
則知之子命名者，是特寄意耕與漁。
豈亦伯成子高之在野，莊周濠上之觀魚。
聞桂
作者：衛宗武
朝代：宋

山光水色染秋容，天際明霞一線紅。
冉冉有香來鼻觀，廣寒花氣散晴空。
聽鶑
作者：衛宗武
朝代：宋

羽族滿幽谷，綿蠻聲更多。
翠林深萬緒，金羽擲雙梭。
破曉頻驚夢，叫雲如解歌。
弓丸那可近，鳴躍在高柯。
自桃嶺歷諸隴後返至唐村庵
作者：衛宗武
朝代：宋

扶杖穿桃嶺，山行歷幾村。
嶔崎窮絕巘，旋折反窮源。
地迥猶仙隠，山多隔市喧。
層巒互將送，不覺月黄昏。
自王園歸約諸友山行
作者：衛宗武
朝代：宋

天不憐我老且貧，荒逕不可酬華春。
遂令東里互邀致，借之雙圃娛芳辰。
癡雲釀雨雨旋止，霽日含輝更清美。
花間盡晷得盤桓，但費東君爲料理。
歸來未久簷溜傾，乃信造物真有情。
十分淑景一分在，但願從此天開明。
一方一曲春有限，芳菲未足舒老眼。
扁舟遠欲逐清華，錦繡山川窮勝賞。
維此林巒地雖窄，聳秀流芳亦不惡。
安得良友相追隨，步屧生香徧行樂。
只恐囊無賀老詩，不愁屐費阮生蠟。
自茶塢歸禾中墳庵賦
作者：衛宗武
朝代：宋

既雨俄喜晴，既晴旋復雨。
老年困肩輿，僕夫苦行路。
霏霏霧氣收，冉冉陽明吐。
乾端頓收豁，物象各呈露。
晴巒含春暉，娟娟如靚女。
枯槁變華滋，萬綠新織組。
澗花度幽香，谷鳥試新語。
勝槩未易窮，可挹不可取。
我來事幽討，惟恐商羊舞。
願天衍霽期，助我發吟趣。
歸來日未晡，一聲聞杜宇。
自霅和石山
作者：衛宗武
朝代：宋

扁舟汎清霅，遊屐徧層戀。
幽討離家久，新吟借客看。
槐陰風轉夏，梅子雨留寒。
不謂浮雲跡，煩君上筆端。
自霅還登舟
作者：衛宗武
朝代：宋

日日上巑岏，吟邊飽看山。
筍輿穿嶺徧，桂楫汎溪還。
芳草垂楊際，行雲流水間。
往來身不繫，未羨白鷗閒。
至上基祖墳
作者：衛宗武
朝代：宋

小逕入山村，行行及墓門。
豐林俱易種，古木失常尊。
重悵松楸地，多爲荆棘原。
青青一抔土，馬鬣喜猶存。
至霅白莞澤步入唐村
作者：衛宗武
朝代：宋

舍舟而從陸，邐迤步巑岏。
綠畦平野寬，青嶂四面還。
春容千萬狀，平挹跬步間。
行行二十里，窈窕入我山。
故山迎故人，禽鳥俱懽顔。
清泉響琚珮，列峰擁髻鬟。
回視塵囂廛，相去隔幾關。
幽谷多白雲，可與相對閒。
不妨自吟哦，但恐好句慳。
更須窮勝事，尚喜兩脚頑。
皇皇欲何之，並遊當忘還。
與卿寓登多景樓口占立成
作者：衛宗武
朝代：宋

世稱斯樓天下奇，雨餘振履此遊適。
埋頭旅舍氣弗蘇，一見端能洗湮鬰。
連岡三面作襟袖，洪流千里在履舄。
俯窺萬井若棋布，前閲千帆似梭擲。
銀濤湧出丹碧居，金焦兩山相對立。
羣陰解駮宿靄收，放出脩眉數峰碧。
景名多景名不虛，似此江山何處覓。
凭欄一笑問波神，欲舉歸帆在何日。
舟回自霅至黄橋風大作復反朱涇泊舟
作者：衛宗武
朝代：宋

芒鞋徧踏苕溪岡，昌翔歸棹穿滄浪。
吾廬咫尺自可到，飛廉怒吼俄作狂。
濤頭掀舞勢欲立，紛紛雨霰來何滂。
河伯怙此賈其勇，杯水幾至傾倉皇。
急呼轉柂依古剎，道場千載揚靈光。
我今七十僅三到，更覺古檜蒼髯長。
應爲船子笑寂寂，老無聞達徒奔忙。
明朝風靜日欲杲，載欣衡宇升吾堂。
波濤蓋有起平地，覆車未必非康莊。
人生夷險與利鈍，惟有委順於旻蒼。
舟泊姑蘇
作者：衛宗武
朝代：宋

夜泊垂楊古渡頭，片帆已喜到鄰州。
經從城郭驚前夢，寂寞川途異舊遊。
近事能知惟語燕，餘生何有付盟鷗。
可堪人與春俱老，落絮飛花點點愁。
舟行分途次野渡韻
作者：衛宗武
朝代：宋

同舟李郭喜相親，盡日賡酬夜至分。
未信詩能窮我輩，不應天遽喪斯文。
相違雖判城西路，有約同看嶺上雲。
從此吟毫可停運，祇疑風月未饒君。
舟近吳興郡見山
作者：衛宗武
朝代：宋

一舸夷猶白浪間，擡頭俄喜對青山。
平生每見便刮目，今日重來不改顔。
城郭衣冠應寂寂，川原草木尚斑斑。
餘齡未艾須時到，健筆猶能記往還。
荀彧
作者：衛宗武
朝代：宋

曹公初見奇，直以子房許。
制勝算無遺，斃袁而誅呂。
意見稍有乖，幾欲置鼎俎。
朝端存正論，九錫胡不取。
本初固難依，姦雄惡可輔。
初年殲德祖，繼又族文舉。
嗜殺其如斯，大夫可以去。
見幾奚不早，一死昧所處。
既不爲夷齊，又不爲伊呂。
徒抱忠貞心，遺憾亙千古。
菊秋呈南塘
作者：衛宗武
朝代：宋

凄凉時序每興嗟，那復登高似孟嘉。
尚喜烏紗粘皓髮，猶存青眼對黄花。
百篇剩有詩堪索，九日愁無酒可賒。
采采緬懷元亮節，不隨流俗競春華。
菊秋曉枕偶成
作者：衛宗武
朝代：宋

希年七十又加零，漸脫塵緣萬事輕。
冉冉壯心隨歲減，蕭蕭衰鬢與霜明。
愁傾白墮嫌無量，老對黄花更有情。
欲寫秋容到寥廓，却慚健筆欠縱橫。
蜂
作者：衛宗武
朝代：宋

爲巢倒懸樹，竅竅自成房。
螫人雖有毒，終爲人所傷。
蜘蛛
作者：衛宗武
朝代：宋

經緯智何多，網張猶設羅。
但知爲物穽，更有物誰何。
螢
作者：衛宗武
朝代：宋

本從腐草生，聚爲寒士燈。
一朝書課效，功寧不汝矜。
蟠梅
作者：衛宗武
朝代：宋

妙製成春春未知，園工自出一家機。
折旋夭矯龍蛇勢，繚繞繽紛蛾蝶圍。
烟篆不生騰賸馥，月痕相倚衒清輝。
西城纖巧仍如舊，祇慨梨雲昨夢非。
蠅虎
作者：衛宗武
朝代：宋

狀有類蛛蝥，見物常勇投。
奮身如虎猛，所得亦蠅頭。
覽古
作者：衛宗武
朝代：宋

治忽無常形，今古無常勢。
必有非常人，以制非常世。
訪山庵
作者：衛宗武
朝代：宋

彌月住山家，晴天物色奢。
鶑遷對人語，蜂聚報僧衙。
筍老欲成竹，蕙香開徧花。
清吟無箇事，冉冉送春華。
訪桂
作者：衛宗武
朝代：宋

行秋徧歷谷之陽，粲粲巖花競晚芳。
僧宇盡成金粟界，天風處處散天香。
詠蠅
作者：衛宗武
朝代：宋

營營止于棘，或赤而或黑。
皓皓染成汙，姦魂併佞魄。
詠野渡香片蟠梅
作者：衛宗武
朝代：宋

一瓣生香獨傲寒，此梅難並衆梅看。
明眸玉雪層層積，蛻骨蛟龍曲曲蟠。
巧若天成經歲遠，移來地闊占春寬。
老夫猶未識花面，覓句含毫作是觀。
謝朱南塘借己田爲易陸宅山建玉宸道宇
作者：衛宗武
朝代：宋

好山未易得，况此不多山。
靡迤八九丘，遠眎猶彈丸。
幾載謀一區，經營何其艱。
尺求而寸予，往往人所慳。
丙舍西復西，一岑頗巑岏。
其坡委蛇垂，宛若縈带鞶。
又類立大纛，轉幟風飛翻。
其中似掌平，可爲宮與壇。
荷君割膏腴，易置爲我懽。
斯舉昔罕聞，豈但今所難。
得以奉帝尊，峻閣而危欄。
顧惟匪陶頓，奚以役倕般。
蓋由心願欲，寧恤家殫殘。
于茲延真侶，亦足化世頑。
報乏千鎰金，感著方寸丹。
每嗟隸黔首，孰若儕黄冠。
惟弗叛宣尼，何妨師老聃。
斯宇儻落成，屈致居其間。
玄玄五千言，言言推其端。
看生白室光，相對清晝閒。
學道能造極，何必三神巒。
賀南塘得孫詩
作者：衛宗武
朝代：宋

咎消无妄福來宜，喜氣津津溢秀眉。
桂子昨方移別種，桐孫今見長新枝。
金章魚佩須傳祖，玉果犀錢夢得兒。
我欲去爲湯餠客，却慚未賦老坡詩。
賞桂
作者：衛宗武
朝代：宋

駕言適東野，聊以慰離索。
攝齊甫升堂，開尊隨命酌。
芳鮮羅果羞，珍重如宿約。
主客成五人，爽氣涵秋嶽。
風生雄辯豪，舂容笑語狎。
曲徑行委蛇，幽亭恣盤礴。
團團駢翠樹，一一耀丹萼。
葳蕤花四出，氤氳香徧達。
方恨負清賞，不料此行樂。
有女嬌婭姹，有子見頭角。
舉醆競屬賞，此情尤不薄。
英英晚節叢，芳意滿籬落。
載酒儻重來，應無爽宿諾。
賡南塘桂吟
作者：衛宗武
朝代：宋

卉木摇落如齒牙，紅紫凈盡無浮花。
秋芳俄從天上至，人世有香誰敢誇。
纍纍金粟疊爲蕊，風韵別自成一家。
葱葱綠玉不改色，歲寒氣節何以加。
滋榮豈但壓衆植，纖巧直可凌春華。
一枝纔折聞四表，芬敷發達其無涯。
看花花好時亦好，到眼不覺忘聲嗟。
君家喬木知幾載，世世封植今彌嘉。
來章璀璨耀珠璧，行墨遒勁飛龍蛇。
我營小圃富靈種，丹犀列樹尤豪奢。
虛堂中夜忽生白，扶疎清影來窗紗。
世間萬事等塵土，何苦閉縮如藏蝸。
只今有酒爛醉廣寒下，但恨無鼓可作漁陽撾。
賡沈贊府題二陸草堂·其一
作者：衛宗武
朝代：宋

二俊書堂歷幾秋，風雲壯志浩難收。
儻知蓴美過羊酪，應返故山尋勝遊。
賡沈贊府題二陸草堂·其二
作者：衛宗武
朝代：宋

落木蕭蕭古寺秋，翠屏如畫雨初收。
堂基千載書香在，誰爲機雲記舊遊。
賡野渡春集韻
作者：衛宗武
朝代：宋

紅紫春來獨擅場，銷魂人抱送春觴。
少嫌宴席聲歌短，晚覺書林氣味長。
列座燕毛成二老，一番花事付諸郎。
吾儕到此無他好，莫厭賡酬費錦腸。
賦南墅竹
作者：衛宗武
朝代：宋

物得氣之清，鍾秀莫如竹。
是謂東南美，羣植可奴僕。
虛心而獨立，勁節不囘曲。
傍屋著數挺，能洗塵萬斛。
截之作鳳鳴，雌雄相配六。
殺以爲汗青，奚啻十年讀。
有體兼有用，迥異凡草木。
騷人互題品，國風嘗紀錄。
子有步仞丘，殆類篔簹谷。
老筠依雲根，錯出勝千陸。
矯虔相長雄，高下森立玉。
霏霏霧滴翠，灧灧浪翻綠。
蟠根龍蛇走，密葉鸞鳳蹙。
林飈振微響，環珮聲戛觸。
瑣碎流金輝，霽曉弄清旭。
熙陽發菁華，婀娜舞桂纛。
滋萌長雲仍，一一錦䙀束。
火輪行長空，炎歊暑方酷。
枕簟入幽深，灑若寒露沃。
秋月映嬋娟，清影夜相屬。
歲寒交勝友，南枝花倚伏。
四序景無涯，風月任追逐。
人謂小渭川，我忝共淇澳。
邀朋對此君，豈惜醉醽醁。
七賢迹已遠，遺響猶可續。
冰雪生襟袖，雲烟散毫牘。
祇欠與可儔，寫入鵝溪幅。
賦宣妙院古柏
作者：衛宗武
朝代：宋

飽經三百載風霜，幾見林間古木僵。
修骨蛻龍鱗甲長，繁柯擎鳳羽毛蒼。
孤高獨與風雲會，葱蒨深藏雨露香。
寄語山靈須愛護，殷勤重賦角弓章。
賦方寸春
作者：衛宗武
朝代：宋

小亭依綠水，花竹自幽奇。
地止一方闊，春無方寸虧。
粟中藏世界，芥子納須彌。
萬象融心境，寧爲目睫欺。
賦竹深處
作者：衛宗武
朝代：宋

淇園既往不足論，渭川徒多未足貴。
森然玉立闢幽深，彌望恢恢有餘地。
何異東亭手親植，遂使南陽日清閟。
綠雲障日間弗容，翠濤翻空杳無涘。
冥冥韓林靜而秀，窈窈蔣逕深且邃。
洗清袢暑迥莫留，截斷俗塵飛不至。
何須層冰置几案，自然凉氣生衣袂。
吟弄風月騷人徒，伯季松梅歲寒味。
於斯二仲可論交，誰爲六逸宜邀致。
何時徒步許直造，著我其間同一醉。
祇恐君疑庾亮來，角巾豈免還私第。
賦西軒竹
作者：衛宗武
朝代：宋

種竹纔一畝，便有千畝勢。
苟能會其趣，何拘尋丈地。
其氣偉丈夫，其德象君子。
瑩哉冰雪如，潤與珪璋比。
中虛而有容，外直而不倚。
迥非凡植儔，惟與喬松齒。
攬以入吟篇，引以近書几。
好之而樂之，雅致要相似。
物清我亦清，相對乃無愧。
翛然靜秀姿，舉世所同嗜。
志趣有不侔，肝膽楚越異。
將以洗凡俗，凡俗烏可洗。
綠猗喻武公，金璧侈歸美。
蕭瑟悅宣尼，食肉至忘味。
有之而似之，氣類由默契。
此君如有知，噲伍亦所恥。
苟或冰炭然，雖多亦奚以。
贈潘天游
作者：衛宗武
朝代：宋

乾以健而運，如轂不停息。
周流徧六虛，升降靡差忒。
故能權四序，而以轉萬物。
茲其氣之遊，造化由是出。
一元亙終古，塵劫浩難詰。
人有貌以生，於中具太極。
苟知法天行，折旋而闔闢。
浮游潛深淵，外想不內入。
亦解長不死，壽與之爲一。
贈白湛囦
作者：衛宗武
朝代：宋

老窮蟄一室，獨與聖賢對。
禰刺倏在前，喜有佳士至。
此客可曾有，良覿今乃遂。
夫豈燥濕同，未易折柬致。
鄉鄰道不謀，咫尺楚越異。
張范志苟合，千里盟弗背。
蟠木何假容，猗蘭蓋仝味。
吟詠浩篇章，口誦卷壓几。
湛然珠在淵，晨夜光明媚。
譜接唐人傳，句與唐人儷。
滿貯風月襟，迥絕煙火氣。
筆下戲羣鴻，尤跨虞薛輩。
樂哉得新交，風期從此契。
張鼓於越門，聊爲歲月記。
贈范道人
作者：衛宗武
朝代：宋

黄紙差符不肯留，飄然願逐雲水遊。
紆朱拖紫不肯慕，甘著草衣披布素。
金珠斗量佩鳴珂，所得懽華能幾何。
形氣日隨情欲蠹，曾不百歲同臭腐。
學仙豈必便成仙，人世且結清凈緣。
弘景寧爲軒冕錮，子平未免婚嫁累。
有田有廬誓弗歸，有子有女棄若遺。
道成却往愾城郭，化作千年令威鶴。
贈趙月麓之霅
作者：衛宗武
朝代：宋

乍合成乍離，歲月何飄忽。
重來吾愈老，喜復遂良覿。
月麓號新改，簪裳亦殊昔。
議論羲皇前，咳唾煙霞出。
囊中詩一編，語到不可及。
清圓粲珠璣，雅正諧呂律。
新吟多感慨，能使鬼神泣。
洗耳聽談玄，有言皆造極。
豁然啟其蒙，不覺膝欲屈。
一碧涵千峰，吳興山水窟。
來辦結構資，丹砂鑄僊骨。
魯公千載祠，已仆誰復植。
新宇儻落成，端莊厲忠直。
滔滔姦佞夫，見使心怵惕。
雖爲老氏徒，未廢儒者術。
我有招隠廬，亦足以棲白。
安能挽之留，共勘先天易。
贈龍虎山甘道士
作者：衛宗武
朝代：宋

袖携尺素書，遠從上清至。
胸涵龍虎象，語带煙霞氣。
千古夔牙音，指下發其秘。
爲鼓桃源行，桃源何處是。
赴野渡招賞桂·其一
作者：衛宗武
朝代：宋

幾年寥落負秋光，剩喜朋簪列耐堂。
枌社重開真率集，桂華新薦廣寒香。
故交今日嗟無幾，我輩晨星當自强。
况有坐中名勝在，携尊何待菊花黄。
赴野渡招賞桂·其二
作者：衛宗武
朝代：宋

插架金英噴月光，園中列樹更堂堂。
信從天上靈根出，染得古來詩句香。
今度花遲前度發，三分秋占二分强。
主人健筆供模寫，壓倒當年蘇與黄。
近吟·其一
作者：衛宗武
朝代：宋

泉石涓涓作玉鳴，天寒林靜鳥無聲。
松香一篆書橫几，人與秋山一色清。
近吟·其三
作者：衛宗武
朝代：宋

七十三年老病身，扁舟於此往來頻。
吳興故老消磨盡，却認青山作故人。
近吟·其二
作者：衛宗武
朝代：宋

歷歷疎林點暮鴉，幽幽雨砌菊猶花。
浮雲卷盡四山碧，倚徧喬松待月華。
近吟·其四
作者：衛宗武
朝代：宋

晚年打透利名關，十載尤欣老得閒。
擬約綺園爲隠侶，却愁無處覓商山。
送人
作者：衛宗武
朝代：宋

荆璞雖未琢，須成圭璧珍。
嶧桐雖未弦，須奏雲和音。
抱此材質良，識真豈無人。
薦進居禁嚴，持美以效君。
永爲廊廟器，陋彼瑚璉陳。
胡然久賢勞，展驥滄海濱。
送林松壑
作者：衛宗武
朝代：宋

彈鋏歸來乎，暫作蘇臺客。
昂昂歲寒姿，依然返故壑。
詩卷浩千萬，斗大室難著。
往哉掣巨鰲，肯戀華亭鶴。
送龍孝梅過上海及見郊外巨室
作者：衛宗武
朝代：宋

宇宙清淑物絜齊，春工告成青帝歸。
雲縫霧織翠萬幄，尤勝紅紫芳菲菲。
高人出郊窮遠目，一童兩屐隨所之。
五茸三泖在指顧，收攬萬象歸詩脾。
袖中三尺貫牛斗，劍光到處神魂悲。
肘間更有不傳妙，禍福隠奧能前知。
高門懸薄奚待往，候迎紫氣爭先馳。
此行直須訪海若，揮斥物怪搜珍奇。
連鰲自可赤手取，何用釣犗五十爲。
十洲三島不難到，御風騎氣從安期。
願君斯遊姑少遲，爲我六月開南枝。
過吳興城
作者：衛宗武
朝代：宋

兩溪浮玉浸晴空，萬井樓臺一葦通。
舟過恍如蓬島客，人行疑在廣寒宮。
青山迎送猶佳友，綠鬢往來成老翁。
遐想坡仙莘老輩，邇來那復有遺風。
過墓鄰僧寺
作者：衛宗武
朝代：宋

一見說交情，僧醪爲客斟。
溪山銜落照，杉竹聚清陰。
日對畫圖軸，風生琴筑音。
意行行不足，逸興對高吟。
過安吉城
作者：衛宗武
朝代：宋

一年兩到吳興郡，夢想往時雲錦鄉。
敗堞頹垣尚圍遶，雕梁畫楝總凄凉。
蕭蕭適際風寒候，黯黯全無山水光。
日暮樓頭鳴鼓角，聲聲悲壯斷人腸。
過安吉縣梅溪二首·其一
作者：衛宗武
朝代：宋

壯年知幾到，幽徑喜重尋。
異世桃源路，暮春梅子林。
屏山森秀色，槃澗漱清音。
迤邐窮幽渺，山行不厭深。
過安吉縣梅溪二首·其二
作者：衛宗武
朝代：宋

縱步歷前村，翛然幽趣深。
鳴鴻歸別渚，倦鵲立寒林。
煙樹遠橫带，雲甍高聳岑。
隨風數聲笛，清絕似龍吟。
過新豐村偶成
作者：衛宗武
朝代：宋

咫尺是江城，欲前猶未能。
舟行尋宿泊，村近問名稱。
愁聚眉常斂，吟窮思屢凝。
新豐舊遊地，過騎免憑陵。
過瓜洲
作者：衛宗武
朝代：宋

偉哉千里萬里流，衮衮其來自巴蜀。
奔騰澎湃入尾閭，勢雄何啻吞百谷。
金焦對峙兩鰲浮，千頃玻瓈浸其足。
光生金碧殿閣湧，氣蒸紫翠林叢沃。
附庸更有小陂陀，東晉詩仙卧其麓。
穹龜長蛇簸風雨，鬼怪神奇不可觸。
地靈設險莫此如，此天所以限南北。
江山終古無變遷，世運如輸幾翻覆。
英雄滅沒去不反，人事紛輪轉相續。
嗟予蟄處幾二紀，殆類龜藏蝸局縮。
茲來雲夢氣可吞，浩蕩乾坤在吾目。
靴紋獵獵日流輝，鬟黛葱葱雨初沐。
沙禽雲鳥自往來，浪舶風帆互征逐。
野芳零落舞殘紅，汀草蒙茸漲平綠。
爛然宇宙一丹青，絕勝鵝溪千畫幅。
歸舟那得大如川，載取江頭春萬斛。
過秀城
作者：衛宗武
朝代：宋

舟行過鄉城，憶昨又三載。
鶴表人或非，雉堞址仍在。
郊郭幸苟完，室廬俱可慨。
十年遠親友，一見如有礙。
胡爲窮紀次，際此遠行邁。
歸來椒柏新，德人年未艾。
過秀城哭葉倅·其一
作者：衛宗武
朝代：宋

一見負吾願，人亡乃及門。
溫乎容可即，儼若像如存。
滿擬朋三壽，那知隔九原。
瓣香傾老淚，竚立黯消魂。
過秀城哭葉倅·其二
作者：衛宗武
朝代：宋

久矣致生芻，斯行夫豈徒。
不惟哀一老，亦欲識諸孤。
魏笏期傳祖，韋經在業儒。
子平仙去早，萬事付長吁。
過茶塢子舍新塋
作者：衛宗武
朝代：宋

自閲管郭書，風水好成癖。
維舟走霅嶠，川谷幾徧歷。
晚年乃得此，於焉擬藏骨。
身謀適不偶，命子爲冢宅。
癡兒好侈大，治庵如考室。
豁然天地寬，有若混沌闢。
層巒猶連城，一一互拱揖。
案後三奇峰，參倚而特立。
端然顧其穴，宛類鳳展翼。
又似老泉翁，二季侍其側。
啟戶儼若臨，朝夕在几席。
回頭看新月，對面賓出日。
鬰乎氣佳哉，秀異鍾一窟。
神刲與鬼劃，天授非人力。
一丘有如此，萬金買難覓。
羊眠協夢祥，牛卧兆墓域。
地將發秘藏，人已産英特。
吾家顧未然，貞符在種德。
爲善斯有慶，積衰由作慝。
素履或未純，青囊惡可必。
要須法睿武，粹如圭與璧。
戒之而謹之，箴儆毋我忽。
庶或生賢貴，簪紱可世及。
不然負此山，山亦有慚色。
過荻塘
作者：衛宗武
朝代：宋

煙火人村盛，川途客旅稠。
荻塘三百里，禹甸幾千疇。
綿絡廬相接，膏腴稼倍收。
經從少至老，復此繫扁舟。
過荻塘次韻
作者：衛宗武
朝代：宋

平林歷歷曉雲迷，津堠將迎客棹西。
千古興亡泰伯國，一川經緯狄公堤。
雨添柳色成蛾綠，春剩花香散麝臍。
去去苕城知不遠，摩挲老眼看山溪。
過菁山秀王墓
作者：衛宗武
朝代：宋

對案毬獅衮，來岡陣馬驅。
讖書曾昔驗，王氣慨今無。
猶喜王侯冢，免遭詩禮儒。
葱葱餘壤樹，柯葉尚紛敷。
酬鄉友惠詩
作者：衛宗武
朝代：宋

乃翁不遐遺，招邀至宅里。
芳馨秩俎豆，聲歌列紈綺。
壽色竇庭椿，天芬郄枝桂。
皤皤七十叟，義方嚴教子。
大兒書滿架，心惟醉經史。
金朱非所樂，飲食能知味。
篇章落咳唾，葩藻振奇麗。
月眼老增明，三讀使予起。
小兒暨若孫，未遑試以藝。
具謂善吟哦，抑亦工誦記。
庭蘭其在茲，芬芳殊未既。
酹江月·念奴嬌
作者：衛宗武
朝代：宋

暮雲凝凍，聳玉樓、拈斷冰髯知幾。今歲天公慳破白，未放六霙呈瑞。瘞馬發祥，妖麋應禱，終解從人意。臘前三白，瑤光一瞬千里。便好翦刻漫空，落花飛絮，滾滾隨風起。莫待東皇催整駕，點點消成春水。巧思裁雲，新詞勝雪，引動眉間喜。欺梅壓竹，看看還助吟醉。
酹江月·念奴嬌
作者：衛宗武
朝代：宋

露華凝聚，夜更長、寒壓一床衾重。局縮龜藏燈幌悄，明滅銀釭欲凍。鼻觀流珠，肌紋浮粟，敧枕難成夢。明蟾交映，一窗清影梅弄。曉見黃隕丹空，但瓊華點綴，萬梢森聳。橘柚香來分好景，書後盡堪題送。青女呈工，玉妃傳信，漸六霙飛動。瑞花盈盡，看看疊嶂銀湧。
重九
作者：衛宗武
朝代：宋

榆景轉凄凉，逢秋更斷腸。
百年能幾日，多歲負重陽。
杜釀慳浮白，陶籬半點黄。
可嗟人事異，花不減寒香。
重到霅隴·其一
作者：衛宗武
朝代：宋

重來知幾度，行屐徧松楸。
白日惟催老，黄花又送秋。
山深林翳掃，墅豁稻雲收。
盡說豐年樂，田家更覺愁。
重到霅隴·其二
作者：衛宗武
朝代：宋

少壯記曾遊，茲來營首丘。
青山不改色，白髮自多愁。
寂寂千年晚，蕭蕭風雨秋。
世緣何日了，一笑問盟鷗。
重到霅隴新阡
作者：衛宗武
朝代：宋

摸金郎久徧郊原，冢域猶欣草木蕃。
松已高年爲老友，竹添新譜長仍孫。
四圍秀色山浮几，一曲清溪水到門。
莫恨牛眠無瑞應，且欣老壽此身存。
野塘晚步
作者：衛宗武
朝代：宋

數畝涵空碧，波光可染衣。
荷枯惟藕在，荻老作花飛。
水浄遊鱗見，天寒過鴈稀。
十分清絕處，秋月散明輝。
野步
作者：衛宗武
朝代：宋

清景浩無際，天光接水光。
晴雲侵別嶼，遠溆落殘陽。
巖菊幽含馥，岸花嬌衒粧。
田家競秋報，社鼓樂村坊。
金縷曲·賀新郎
作者：衛宗武
朝代：宋

強半秋澄穆。半月弦、南極躔高，壽星明煜。今歲戶庭殊舊歲，洗盡閒愁千斛。沸春夏、歡聲相續。蘭已種成香滿砌，更蕣華、得偶顏如玉。雙捧勸，壽齊祝。郗枝芳映莊椿綠。覺這番、初度稱觴，桂增芬馥。生子生孫從此始，剩有人傳祖笏。看八座、青氈須復。兩兩閨中俱秀質，待子平、婚嫁人人足。碧桃下，跨青鹿。
錢園小隠
作者：衛宗武
朝代：宋

林園依岸曲，小隠是誰家。
畫閣虛臨水，綠筠深護花。
晴川流皓月，落景襯明霞。
幻境無多地，幽情未易涯。
錢竹深招泛西湖值雨即事
作者：衛宗武
朝代：宋

西湖成久別，歲月不可記。
竹君秩豆籩，枌友集簪履。
放船及中流，烟靄渺無際。
宛類太極初，混沌但一氣。
浩浩雲常浮，垂垂雨不止。
樓觀列畫圖，黯淡微茫裏。
素粧姿態妍，於此見西子。
纔入西陵橋，林巒得近似。
緩步香月堂，循山歷其址。
逋僊去何之，千古儼清致。
淋漓雨珠僊，一一浴未起。
粲然間紅粧，臉霞淚如洗。
餘芳襲壺觴，暗馥散襟袂。
十里花柳堤，六橋風月地。
暝色壓舩舷，遊屐不可至。
昌翔度裏湖，兩山濃滴翠。
中有白鳥閒，翩翩自遊戲。
幾年阻行樂，謂有公閭第。
棟宇半蒼苔，遺汙漬清泚。
興亡成古今，感愾重歔欷。
轉柁邇城隄，觥籌猶未既。
風生語笑高，雲遏歌聲曳。
斯遊屬晏陰，樂事亦足紀。
何時可重來，風日待清美。
錦山自杭來詩呈鄉曲共舉月集
作者：衛宗武
朝代：宋

歲月易以邁，羲娥不停旋。
憶昔聚嬉戲，縞髮今盈顛。
日往而月來，壯逝老至焉。
交情貴浹洽，良辰忍棄捐。
簪舄要時集，尊俎宜相先。
聞風益所無，議論攻其偏。
急難援心勇，友助勞斯宣。
里閭皆吾與，疾苦毋吝言。
惠利苟可及，念勿遺顛連。
杜門惟獨善，此見恐未然。
良朋去七載，歸錦榮山川。
盟鷗思海上，訪鶴來雲邊。
胸中五千卷，筆下琳琅篇。
尤當會以文，雅好庶不愆。
真率月有集，舊典猶可沿。
洛社多尚齒，尚齒則未便。
何如倣修禊，少長無拘攣。
光風獵獵長，萬象皆暄妍。
四時有佳致，陵谷縱變遷。
山巔或水際，竹下并花前。
高吟吐風月，逸氣噓雲烟。
煩襟可洗除，芳景宜留連。
毋徒嗟百罹，一笑觴互傳。
閲道書·其一
作者：衛宗武
朝代：宋

穆穆皇皇九五居，舍儒爲政豈良圖。
不思濟世思超世，佞佛求僊總是愚。
閲道書·其二
作者：衛宗武
朝代：宋

抱璞含和道俗同，寥寥萬代想皇風。
後來賢智知多少，未似當年牧馬童。
隋煬帝
作者：衛宗武
朝代：宋

方其爲儲貳，用智固已譎。
及夫據大器，爲謀抑何逆。
龍舟及鳳譎，無歲不遊適。
離宮與別殿，快意事淫佚。
置酒燕要荒，會者三十國。
紫舌與黄支，無所不臣服。
親駕兩征遼，方且肆窮黷。
羣盜遂蜂起，土地日以蹙。
惛猶不知悟，愎諫輒誅戮。
肘腋俄變生，兵刃交于目。
不肖孰甚焉，身亡而國覆。
雨中過秀城
作者：衛宗武
朝代：宋

萬井民廬接梵宮，鼓聲悲壯麗譙雄。
人民郛郭渾如舊，煙雨冥迷黯淡中。
雨後堅山行之約
作者：衛宗武
朝代：宋

水泛新堤蘸柳條，郊行喜有可人招。
不堪白髮三千丈，莫負青春九十朝。
鷗鷺何妨爲伴侶，鵾鵬一任詫扶摇。
山靈久擬騷人到，霽月光風不待邀。
雪晴
作者：衛宗武
朝代：宋

歲窮候嚴沍，木石凍欲折。
寒雲盡四垂，乾坤清氣發。
僊人唾珠玉，瑣碎自天落。
神功忽收斂，聲光隨息絕。
暮夜風怒號，飄泛動几格。
老夫卷書坐，燈焰耿明滅。
爐存火已微，缾罄酒莫索。
擁衾作龜縮，毛骨冷於鐵。
皓色倏浮窗，疑雪復疑月。
推枕晨啟扉，金烏已赫赫。
桃符即換歲，椒盤行送臈。
誰其呼滕六，爲我作三白。
霅山和丹巖晚春韻·其一
作者：衛宗武
朝代：宋

疊疊青山疊疊林，風松石澗自成琴。
箇中迥與世塵隔，試問入山深未深。
霅山和丹巖晚春韻·其一〇
作者：衛宗武
朝代：宋

面面青山悅客情，扶筇到處有雲生。
歸來瀹茗陪僧話，百尺喬松鶑數聲。
霅山和丹巖晚春韻·其七
作者：衛宗武
朝代：宋

衆植惟推杞梓尊，鄧林翹楚已無存。
誰家一樹花浮雪，猶喜刺桐花有孫。
霅山和丹巖晚春韻·其三
作者：衛宗武
朝代：宋

雨芽初試美於飴，尤勝新醅出榨時。
坐對青山兩清絕，肝脾溢出百篇詩。
霅山和丹巖晚春韻·其九
作者：衛宗武
朝代：宋

應接山光到夕陽，候禽聒聒送春忙。
年華鼎鼎催人老，將見青青梅子黄。
霅山和丹巖晚春韻·其二
作者：衛宗武
朝代：宋

密依林谷遠風埃，貞色幽姿不假裁。
九畹芳殘猶有蕙，光風拂拂轉香來。
霅山和丹巖晚春韻·其五
作者：衛宗武
朝代：宋

二阮當年總解詩，夷吾父子亦能棋。
家庭粗有消閒樂，未似登山臨水時。
霅山和丹巖晚春韻·其八
作者：衛宗武
朝代：宋

未許歸船轉柁牙，愛山猶戀自山家。
牡丹開盡春無幾，狼籍東風楊柳花。
霅山和丹巖晚春韻·其六
作者：衛宗武
朝代：宋

十分花事九分隳，開到木蘭春已漓。
惟有松筠助山色，青青不改歲寒枝。
霅山和丹巖晚春韻·其四
作者：衛宗武
朝代：宋

窮源幾曲徑深長，隠隠野花時度香。
喬木森森走虬鳳，稚松疊疊散牛羊。
霅隴回舟過湖城
作者：衛宗武
朝代：宋

起來雨氣掩朝陽，俄喜天開正色蒼。
一道澄溪雲弄影，千峰霽景汎林光。
微茫煙外頹城露，蓊鬰山巔古寺藏。
踏遍層巒遊屐倦，歸船欵乃艣聲忙。
霅隴晚步
作者：衛宗武
朝代：宋

幽澗水縈迴，深林路杳微。
僧居無客到，樵徑有人歸。
歲晚松孤秀，天寒鳥倦飛。
一塵渾不到，倚杖看斜暉。
霅隴歸別庵僧
作者：衛宗武
朝代：宋

彌月分僧榻，翛然與世違。
何妨隨地隠，恨不載山歸。
跡與風帆遠，秋隨春絮飛。
何當泉石畔，歲歲得相依。
韓延之
作者：衛宗武
朝代：宋

劉公復晉祚，功成萌異志。
網羅欲用才，翦除不附己。
荆州乃巨鎮，肯容司馬氏。
家兒特小過，親駕勤問罪。
延之乃其客，折柬謂可致。
善乎爲辭令，伐君啖人利。
誓與臧洪俱，身殞遊九地。
啟緘示僚佐，事人固當爾。
背主以從讎，自昔滔滔是。
儻使閲此書，雖死有餘愧。
題城山頂庵
作者：衛宗武
朝代：宋

高廣與城埒，平夷似砥同。
舉頭瞻近日，敵面怯東風。
千嶂履屐下，重湖几席中。
吾鄉那有此，幾欲傲愚公。
題張石山出行吟卷
作者：衛宗武
朝代：宋

峩峩章甫冠，飄飄凌雲氣。
安肯鬰鬰居，乃試遠遊履。
風雲負壯圖，川原窮雅志。
槐竹憩幽深，草木仝臭味。
滄溟浩八極，呼吸入胸次。
物怪千萬狀，參錯入吟思。
一篇復一篇，亹亹至百紙。
芳菲迷目睫，璀璨照窗几。
展玩三過讀，殆類噉蔗美。
漸可造沖澹，豈特衒巧麗。
章句亦何有，尚辭尤尚理。
風行自成文，止於所宜止。
熟之而精之，循能造極致。
老我力已衰，不復競吟事。
羨君年尚壯，進進殊未已。
駸駸班前修，挺挺俯時輩。
豈但薊北傳，可使雞林至。
題畫軸卷後
作者：衛宗武
朝代：宋

林阜玉參差，寒烏千萬斯。
直疑飛繞處，錯認月明枝。
顔魯公
作者：衛宗武
朝代：宋

人之生也直，不直匪君子。
一從平原歸，立朝更奇偉。
挺挺盡孤忠，蹇蹇陳正義。
初年忤元載，晚節遇盧杞。
不爲時宰容，乃作天子使。
正言明順逆，兇儔知敬畏。
未幾變異生，卒墮奸邪計。
羅浮寄遠音，流傳涉疑似。
英烈天啟之，萬世凜生氣。
首春同枌友携樽過野渡訪梅即席·其一
作者：衛宗武
朝代：宋

枌朋載酒子雲居，何必孤山遠訪逋。
癯影參差濃復淡，古香傳送有還無。
朋龜賸喜如雲集，汎螘何妨過日晡。
索笑却嫌來較晚，一林芳意太紛敷。
首春同枌友携樽過野渡訪梅即席·其二
作者：衛宗武
朝代：宋

訪梅尋友款幽居，俄見棲鴉已畢逋。
霽日幸同終日笑，春花有似此花無。
銜杯林下嫌來晚，索句簷前祇恐晡。
菲作不妨爲玉引，要看詞藻競芬敷。
鶑花吟爲良友作
作者：衛宗武
朝代：宋

羽族競繁聲，倉庚尤善鳴。
喧啾百喙忽奏雅，盡洗盈耳箏竽音。
芬菲芳事畢，木芍藥晚出。
於中姚魏更傾城，掃退目前頳紫色。
轉眼韶華便欲休，恨無長繩繫春留。
一春嫵媚在花鳥，常恐易逐光陰流。
浮蕩誰家挾彈子，飛丸巧中俄摧翅。
封姨底事苦禁持，飄摇欲使無完蔕。
可嗟凡卉與凡禽，遂情快意何紛紛。
不思物惡傷其類，爾形爾氣非同羣。
歲購名葩不常遇，日聽好音能幾度。
寄與東君力遮護，勿使凋零同臭腐，不然辜負鶑花主。
丁端叔茶馬會同年同庚
作者：袁說友
朝代：宋

竹林賓主樂襟期，並榜齊年兩見之。
丙午同生雖共老，甲辰笑我獨爲雌。
秋鴻社燕時難值，桂酒椒漿醉莫辭。
半是天涯老行客，耆英當繼洛中詩。
上元次日至黄州遇雨
作者：袁說友
朝代：宋

誰說黄州斗樣微，滿城燈火亦相輝。
癡兒方有揶揄意，却得連江雨解圍。
上官桀詐令人爲燕王旦上書言光疑有非常臣願歸符璽宿衛察變上曰朕知是書詐也後桀燕王等謀廢立事覺盡誅
作者：袁說友
朝代：宋

燕國歸符璽，將軍有謗書。
君王嗟詭詐，黨與悉趦趄。
白日中天照，浮雲掃地除。
狂謀身一敗，邪骨滿丘墟。
中秋無月
作者：袁說友
朝代：宋

皓魄埋雲未肯收，佳娥寂寞爲誰羞。
可憐數點不多雨，誤却一輪無限秋。
急掃妖氛天外去，莫教微影暗中流。
終當永夜清如水，我爲停杯便倚樓。
丹桂
作者：袁說友
朝代：宋

月窟分僊種，人間識此花。
十分晴殢酒，一抹晚呈霞。
曉鏡勻丹臉，香肌挹絳紗。
相看秋色凈，獨映夕陽斜。
久雨霽後見月
作者：袁說友
朝代：宋

漲水橫侵屋，輕舟半宿溪。
竹風千影亂，簾月一鈎低。
鼠黠欺殘照，鴉啼識故棲。
餘樽纔稍稍，薄露已凄凄。
乞酒於林子長通判
作者：袁說友
朝代：宋

衰顔得酒尚能赬，笑我維罍恥弗盈。
無計青州幾從事，可憐白面一書生。
新篘競說鄰家熟，好句慚無健筆成。
傳語白衣人記取，何須秋帽始關情。
二十日新田清江一曲小飲
作者：袁說友
朝代：宋

一曲清江古岸頭，茅簷初日照高秋。
數聲又得閒身到，相對綠漪橫小舟。
二月上澣會制司幕屬和孟誠之制參韻
作者：袁說友
朝代：宋

三刀入夢鄉，遠作益州鎮。
空懷十駕念，那復一簣進。
心勞政自拙，愧彼東郊尹。
得人盛烏幕，澹臺不由徑。
競效有用學，一掃虛名徇。
雍容三語掾，文潤相涵映。
一樽聚羣彥，坐乏黄封印。
開懷縱清酌，詞鋒凜豪雋。
春花自開落，醒醉百念靜。
談笑吐胸臆，寧較名與分。
矧茲賓客賢，訟過便退聽。
吾儕東與西，邂逅喜滋甚。
惜也民菜色，旦旦急荒政。
及茲雨膏麥，觴詠是招聘。
我方道州考，盍抗歸老論。
早上竹笮船，故園松菊盛。
仲春勸耕有獻兩岐麥者和丁端叔茶使韻
作者：袁說友
朝代：宋

周原膴膴侔歌頌，我訪春郊屆羲仲。
市橋曲屈古招提，媚日暄風傍韉鞚。
布宣德意父老喜，醉飽盤餐兒女共。
眼看秀色壟頭多，風落輕花枝穗重。
東皇生意滿阡陌，不待池塘春草夢。
道傍瑞麥獻者誰，秀出雙枝駭羣衆。
春風和氣下披拂，産出禎祥呈妙用。
我思昔歲旱爲虐，幾度牋天香火供。
懸知政拙漫心勞，自慚弗稱甘泉從。
今年春到一犁雨，是處膏腴飽耕種。
舉趾于耜競東作，剝棗烹葵弭田訟。
三農儻遂富庶樂，四體如忘疴癢痛。
只今貽此來牟喜，大手鋪張煩屈宋。
崆峒有詠拾遺語，茂陵作頌相如諷。
詩成豈待擊鉢催，句惡自慚操管弄。
與君拍手頌豐年，姑置別離傾酒甕。
余應卿招飲
作者：袁說友
朝代：宋

東門郭外七桐裏，知有宣州別駕家。
再世從遊心自喜，暫時觴咏語無譁。
平田寒日行孤鶩，枯木淒風集亂鴉。
酒聖詩狂休問我，淋漓顛倒任橫斜。
侃老捨天寧寺往遊何道二山二首·其一
作者：袁說友
朝代：宋

拍手笑無語，挑包去不還。
行行餘一鉢，歷歷上諸山。
明月隨方照，孤雲任意閒。
猊床待師處，猿鳥撤松關。
侃老捨天寧寺往遊何道二山二首·其二
作者：袁說友
朝代：宋

飛錫真游戲，論詩解往還。
一聲獅子吼，十里道場山。
綠竹靜無語，白雲長自閒。
趙州應路滑，無復嘆間關。
俞氏園
作者：袁說友
朝代：宋

好景環深院，名園得故家。
樓高春带月，池曲曉催花。
亭著城頭穩，溪浮眼界賒。
成陰雖歲月，老樹看槎牙。
偶成
作者：袁說友
朝代：宋

老眼慵開闔，閒窗獨欠伸。
夢殘亭過午，漏永箭浮申。
黄卷卷舒足，黑甜滋味真。
生涯惟一枕，百慮不關身。
傚東坡從歐陽公詠雪體不用鹽玉鶴鷺絮蝶飛舞爲比不使皓白潔素等字
作者：袁說友
朝代：宋

樓頭一夜寒聲促，但怪重衾慣藏六。
小窗起聽枯葉鳴，更覺凝寒透肌粟。
乃知龍公修故事，幻作輕細巧翻覆。
摶空積勢欺簷楹，過眼隨風滿坑谷。
雲濤衮衮浩無際，頃刻庭前三萬斛。
小山愛我已霜鬢，老盡蒼崖垂布瀑。
兒童愛雪不愛身，堆削形橅笑盈掬。
風梢嫋娜困無奈，一一扶頭恣敲朴。
我來苕霅四寒暑，破漏憐渠數間屋。
無人推戶起僵卧，漫把清風繼前躅。
寒爐夜撥終不焰，凍筆呵吟已先禿。
人間憂樂有定分，隣家乃奏琵琶曲。
回飈落屑點翠袖，紛紛花映花奴肉。
杜陵老眼不禁寒，只有詩筒再三讀。
請君早辦雪兒歌，喚取詩翁醉醽醁。
元日得雨
作者：袁說友
朝代：宋

知時膏澤下新正，便覺欣欣物意生。
細雨寒梢半簷滴，單床孤夢五更聲。
兩年元日嗟萍梗，萬里殊鄉付酒觥。
不似斗杓容易轉，只今迎歲指東城。
元日立春
作者：袁說友
朝代：宋

春入簾幃線幾添，更隨桃茢快新瞻。
曉看密密輕絲墮，晚作纖纖細雨兼。
可喜田家餘穀粟，也應澤國飽魚鹽。
年豐更樂弦歌化，知是曹裝漸趣嚴。
先遺二子魚於子長踰旬而子長以四子魚來
作者：袁說友
朝代：宋

詩來愧我秕糠前，四尾堆盤勝酒船。
席上已無彈鋏恨，感恩何止二贏錢。
入山呈孫使君
作者：袁說友
朝代：宋

平生懶慢豈能剛，身外微官似漫郎。
不怪閒居爲消渴，何勞多酌本醒狂。
雪晴欲試穿雲履，背冷仍尋曝日牀。
爲想騎牛破山碧，晚風吹笛野梅香。
入淮
作者：袁說友
朝代：宋

桐柏分源遠，清流接泗濱。
於何號邊境，不忍問淮民。
北顧關山在，西風草木新。
天河如可挽，吾欲洗邊塵。
六客堂
作者：袁說友
朝代：宋

山水吳興窟，風流一代雄。
滿城溪月裏，六客笑談中。
玉骨埋黄陌，雲書掛碧空。
聲名百年舊，無復二三公。
再次交代韻四首·其二
作者：袁說友
朝代：宋

昔夸石廩祝融堆，驟見人家畫軸開。
坐挹高寒吾願足，此行似爲此山來。
再次交代韻四首·其四
作者：袁說友
朝代：宋

傳聞洞府鎖高清，探著詩成數啟扃。
想見羣僊書玉葉，更應交口歎精靈。
再次交代韻四首·其四
作者：袁說友
朝代：宋

詩人妙思天同巧，鬼守玄關不及扃。
閒挹山光誦奇語，斷無塵滓溷襟靈。
再至左顧亭用前韻二首·其一
作者：袁說友
朝代：宋

春入桃花水漲溪，薔薇隔屋粲成籬。
湖山正爲詩人好，早賦歸歟要抵龜。
再至左顧亭用前韻二首·其二
作者：袁說友
朝代：宋

曉日摇光下釣溪，鳴舷布網竹編籬。
枯魚泣與魴魚釣，要學亭前曳尾龜。
再賦
作者：袁說友
朝代：宋

飄然擊檝問中流，仗節觀風十四州。
見說九重天語好，不妨萬里蜀山游。
大書競照光山色，好句應題灧澦頭。
稍辦澄清早歸去，周南寧復嘆淹留。
冰解圖
作者：袁說友
朝代：宋

游魚豈解知人意，孝子精誠一念深。
樂事世間如此少，我懷風木只傷心。
出東城觀水
作者：袁說友
朝代：宋

浩蕩東城外，微茫病眼開。
烟帆一鳥過，雲插亂峰堆。
綠水漫漫去，青山衮衮來。
飛邊雙鷺沒，天末晚風迴。
到房山交代招飲四首·其二
作者：袁說友
朝代：宋

簷外浮嵐㬉翠堆，道人清眼爲渠開。
餐錢官薄何須計，直爲南山亦合來。
到房山交代招飲四首·其四
作者：袁說友
朝代：宋

妓圍簷額潤空青，岫幌雲關夜不扃。
吏隠風流輸我輩，不須逋客詫山靈。
劉德修殿院持節歸蜀
作者：袁說友
朝代：宋

堂堂柏府幾人過，屈指精忠竟若何。
正爾浮雲遮白日，頼公砥柱立頹波。
回天力挽千鈞重，去國身輕一葉多。
萬里長江向東去，清明無日可鎸磨。
北園
作者：袁說友
朝代：宋

菡萏暑風曉，芙蕖秋露時。
青山無限好，明月故相宜。
雨長穿城竹，湖深隔岸池。
春堂夜留客，舉首問南箕。
十三日飲俞園昌甫斯遠彥章畢至
作者：袁說友
朝代：宋

忽爾嚴冬設鱠，更於晴日觀梅。
人道荒尋邂逅，我忻良集而來。
十月雪四白
作者：袁說友
朝代：宋

夜來風絮鳴觚稜，紛紛消息何頻仍。
不堪十月已四白，豈暇一歲誇三登。
祁寒未必小民怨，哭雪政恐樵夫憎。
窮閻冷市糴貴穀，破竈濕葦燒層冰。
寒窗又凍詩翁筆，清夜誰憐貧婦織。
人言宜瑞不宜多，官放論錢不論日。
請君高吟祈碧蒼，願天今夕開扶桑。
寄語龍公且相卹，忍待明年莫倉卒。
午晴觀孔雀
作者：袁說友
朝代：宋

異雀逢人正美觀，一鳴晴日傍欄干。
昂頭未展雲霄翼，掉尾先摇錦繡盤。
危坐我方詩興切，薄寒誰伴酒腸寬。
世間最是羈懷惡，猶得亭花著意看。
午陰小飲
作者：袁說友
朝代：宋

草樹澗邊青，人稀自掩扃。
陰沈端午水，晴映半天星。
倦枕敷橫榻，枯藜傍小亭。
誰知一杯酒，小醉不嫌醒。
卞山石林
作者：袁說友
朝代：宋

物是人非舊，堂空語不譍。
千重雲夭矯，百態玉崚嶒。
斷壁苔封徑，懸巖樹掛藤。
搘頤重覓日，猶記昔年曾。
又和三首·感鶺鴒原
作者：袁說友
朝代：宋

兄弟生同室，長大相差池。
浮生朝露如，歡樂隨憂悲。
南來幾飛鴈，北去歸同時。
嗟君胡不知，恨此何可追。
又和三首·懷蕭居
作者：袁說友
朝代：宋

前生老居士，識我臭味同。
詩囊欲往來，一別已再冬。
相從能幾何，歲晚驚飄蓬。
須賦早歸歟，共老千巖松。
又和三首·歎七十
作者：袁說友
朝代：宋

人生自作難，百念一已多。
七十古稀有，况此疾病何。
紛紛老駘駑，失脚千丈坡。
行樂當及茲，歲月如經過。
古鏡
作者：袁說友
朝代：宋

老眼羞看鏡，華顛怯半霜。
棲遲勳業晚，孤負歲年長。
月透光深杳，花摇影頡頏。
衣冠從爾正，不趁曉來粧。
句·其二
作者：袁說友
朝代：宋

坐來客子渾忘倦。
司庾會稽道中答衢民綵幟送行
作者：袁說友
朝代：宋

征車何事不容征，綵旆歌謠塞路津。
徒以平生多拙政，偶於歲晚得衢民。
我方州縣慚尸祿，汝向閭閻切愛身。
料得去思均彼此，一詩聊復慰邦人。
同周可大莫子章同遊證通寺
作者：袁說友
朝代：宋

好友頻相過，閒愁一笑忘。
逶迤蕭寺徑，淡薄老僧房。
飽飯溪山足，空門日月長。
歸來懷妙語，心地轉清凉。
同子隆次公小飲
作者：袁說友
朝代：宋

老境昏昏只醉眠，不知門外艷陽天。
奚爲有客携壺至，又以閒人到酒邊。
山路試登桃映日，溪城一望草如煙。
春分花事今多少，未覺心情勝去年。
同張元善集癸未同年
作者：袁說友
朝代：宋

同年幾合幾分違，三十年間見日稀。
尊酒相逢今也幸，詩書論政舊焉依。
慈恩故事嗟回首，吳地清談對落暉。
平世功臣在公等，尚期努力佐龍飛。
同莫子章方舟下龜溪
作者：袁說友
朝代：宋

一舸相從下碧瀾，城南百里話更殘。
絕知未減在家好，政自不愁行路難。
舒望最堪詩眼縱，忘形只覺酒腸寬。
歸來頗訝山頭黑，果是西風一夜寒。
同鄂州都統制司登壓雲亭
作者：袁說友
朝代：宋

一带城頭四望全，壓雲亭上更無邊。
手攀北斗輕飛肉，目盼南樓僅及肩。
城郭千年高復下，江湖萬里後還先。
平生頗負昂霄志，便欲乘風送上天。
呂公亭
作者：袁說友
朝代：宋

僊翁何地不翺翔，底事三遊只岳陽。
不是朗吟飛過疾，洞庭張樂要迎將。
呈浙西張提倉
作者：袁說友
朝代：宋

老掾當年意已傾，執鞭雖晚眼仍青。
繡衣公子初雲漢，璧水先生尚典刑。
負弩前驅容漫叟，下帷覃思媿玄經。
催科欲付翻羹手，照我山行定幾星。
周可大惠崑崙桃
作者：袁說友
朝代：宋

秋雨成蕭瑟，緗桃辱記存。
品高來禁籞，地遠想崑崙。
幸有千年實，愁無五石樽。
欲修瓊玖報，素手愧空言。
周可大携子入山讀書
作者：袁說友
朝代：宋

一日不覿面，三秋應動心。
剛聞將子去，又慣入山深。
飯飽羣書樂，窗閒萬竹陰。
扁舟纔十里，得得要相尋。
周錫自蜀歸浙
作者：袁說友
朝代：宋

東甌西浙兩夤緣，齊止金陵萬里船。
風月醉中同客夢，簿書叢裏讀詩篇。
懷歸念我方投劾，勇去輸君已著鞭。
歲晚江空帆力滿，長安春好正朝天。
呵筆·其一
作者：袁說友
朝代：宋

呵筆小吟消白日，閉門高卧却紅塵。
平生笑我千方誤，投老從公兩歲隣。
呵筆·其二
作者：袁說友
朝代：宋

欲放酒腸愁酒病，强投詩社闕詩聲。
浮生失意每如此，薄命何人詳細評。
和丁端叔九日韻
作者：袁說友
朝代：宋

風雨重陽候，旌旗五客遊。
清樽煩卜夜，歸鬢但驚秋。
薄暮靄雲散，傾城終日留。
晚樓東望際，萸菊故園丘。
和丁端叔曉紅韻
作者：袁說友
朝代：宋

曉紅著意一番新，穩送公歸上國春。
花下賸傳多好客，滿園渾是愛棠人。
和丁端叔書懷韻二首·其一
作者：袁說友
朝代：宋

養花藏日半籠晴，尚有嬌紅照眼明。
却恨中年怕離別，好詩撩動故鄉情。
和丁端叔書懷韻二首·其二
作者：袁說友
朝代：宋

春江穩去趣東歸，折盡亭前楊柳絲。
我欲吳江辦投劾，與君花下說襟期。
和丁端叔月窟韻
作者：袁說友
朝代：宋

幾度飄零滿地金，移根堂下豁塵襟。
主翁自是曾修月，更爲人間著翠陰。
和丁端叔雙清韻
作者：袁說友
朝代：宋

翠雲白雪兩僊容，未怯姮娥傍月宮。
若把佳人較清絕，爭妍應愧伯夷風。
和人懷歸
作者：袁說友
朝代：宋

宦海風波惡，窮途故舊新。
匹夫猶按劍，夜璧莫投人。
狎水舟沈羽，防城口累身。
歸來老丘壑，一笑樂吾真。
和仲躬贈輪道者韻
作者：袁說友
朝代：宋

孤峰頂上阿誰能，苦竹憐渠著意曾。
他日林間重勘辨，我身元是在家僧。
和兼善韻
作者：袁說友
朝代：宋

江湖蹤跡厭萍游，只有詩魔老未休。
平日故人談語句，朞年裹眼識風流。
自能作意閒中趣，無復關心世外愁。
趁此百年身偶健，爲君一語竟須酬。
和劉叔驥司戶韻
作者：袁說友
朝代：宋

不飲無何一味羶，聽渠七字輒欣然。
念非公子誰堪比，可奈吾衰不待年。
料得詩魔排錦繡，却從筆力裹山川。
蘭亭若未歸修禊，更伴劉郎發祕傳。
和南伯山行韻二首·其一
作者：袁說友
朝代：宋

日日登山復下山，崎嶇分寸絕難攀。
已無魚腹江湖慮，肯怯羊腸道路彎。
滿目詩材供客子，一杯醽醁染衰顔。
四方弧矢男兒事，捫盡參墟莫畏艱。
和南伯山行韻二首·其二
作者：袁說友
朝代：宋

千峰踏盡又層坡，冠染征塵不暇峩。
佳處賞心惟酒爾，愁時引睡奈詩何。
憩亭尚遠日先暮，脚力已窮山更多。
白髮對山聊自醉，如公自富郢中歌。
和友人秋日韻二首·其一
作者：袁說友
朝代：宋

樓外西山日脚低，萸觴新唱縷金衣。
十年爲客秋風裏，空負黄花幾賦歸。
和友人秋日韻二首·其二
作者：袁說友
朝代：宋

了無風雨夕陽低，多少詩翁問白衣。
把酒西風暗相約，年年籬下菊時歸。
和同年張唐英懷弟晉英韻二首·其一
作者：袁說友
朝代：宋

舊學知何補，丹心早已平。
過從欣故侶，慨慕熟英聲。
笑洽愁腸釋，詩來俗眼清。
君家好兄弟，何愧洛中程。
和同年張唐英懷弟晉英韻二首·其二
作者：袁說友
朝代：宋

嗜利終羞澀，論交愧懶昏。
日高忺閉戶，客至倦迎門。
多謝鏗金語，來如挾纊溫。
窮年得佳友，花柳樂村村。
和同年張季良少卿餽家釀韻三首·其一
作者：袁說友
朝代：宋

六十衰頹愧鬢蓬，黄花更負一年中。
白衣誰薦紅萸酒，吸盡殘荷碧玉筒。
和同年張季良少卿餽家釀韻三首·其三
作者：袁說友
朝代：宋

拭目高吟陋戴盆，續貂何敢曳詩門。
百壺蕩槳惟公爾，此外應無說尹村。
和同年張季良少卿餽家釀韻三首·其二
作者：袁說友
朝代：宋

與君昔日賦斜陽，綺語曾窺萬丈光。
節物撩人人更老，籬邊猶是去年黄。
和同年成峽州韻
作者：袁說友
朝代：宋

平生蹤跡鴈門踦，投老猶甘萬里馳。
夜永尚迷行客夢，曉來新得故人詩。
秋高蓴美念歸處，月白江清下水時。
此日此身無羽翼，輸君先去訪鴟夷。
和同年春日韻五首·其一
作者：袁說友
朝代：宋

尋花喜見去年人，點檢枝頭次第春。
踏遍雲塘舊遊處，漾波漲碧更粼粼。
和同年春日韻五首·其三
作者：袁說友
朝代：宋

一川晴草競春光，綠抹紅勻日日忙。
榼酒莫辭花下醉，相將堤上柳花黄。
和同年春日韻五首·其二
作者：袁說友
朝代：宋

傷心客裏子規啼，自笑情懷更小兒。
短策强隨楊柳去，歸來却喜燕銜泥。
和同年春日韻五首·其五
作者：袁說友
朝代：宋

雄篇多幸到柴扉，祇恨空留最後枝。
收拾愧同螬食李，侯生誰復敢言詩。
和同年春日韻五首·其四
作者：袁說友
朝代：宋

雨膏風軟草烟低，處處春來處處知。
尤喜梅花未輕褪，枝頭一朶尚凝脂。
和周元吉提刑席上得雨韻三首·其一
作者：袁說友
朝代：宋

西山忽作暮捲勢，長蜺噀水驅炎暉。
雷車震動吹海立，火傘退避如鷁飛。
天公不憚翻覆手，客醉何惜淋浪衣。
雲收暑退夜空闊，歸路已覺星河稀。
和周元吉提刑席上得雨韻三首·其三
作者：袁說友
朝代：宋

蓬萊秦望兩如峙，中有萬頃浮光暉。
自憐俗吏脚不歷，每欣奇觀身欲飛。
芃芃布野翠捲浪，靄靄出袖雲爲衣。
詩材滿目供不盡，只恐寡和詩人稀。
和周元吉提刑席上得雨韻三首·其二
作者：袁說友
朝代：宋

湖山十里圍萬井，烟雲過盡迎朝暉。
連巒得雨有餘態，歸鷺倚風無限飛。
田頭遠布翠縠浪，池上暗濕紅裙衣。
山翁何惜一倒載，及此訟簡人已稀。
和唐英韻
作者：袁說友
朝代：宋

客久催歸馭，愁牢愛大杯。
驪駒勤詠歎，行李尚淹回。
皇甫有書至，蓋公何日來。
巾車莫濡滯，祇此趣鹽梅。
和子西喜雨
作者：袁說友
朝代：宋

戰龍捲水動詩兵，著語才非喜雨亭。
但得雲秔香顆顆，不愁霜髮短星星。
秧針刺水輕浮綠，麥浪翻風半挾青。
只願年年飽憂國，庶幾萬里一心寧。
和子長見招韻四首·其一
作者：袁說友
朝代：宋

攻擊愁城從事裏，消磨日月手談中。
不緣我輩真風味，安得尊前笑語同。
和子長見招韻四首·其三
作者：袁說友
朝代：宋

清游已恨朞年別，勝處能消一日情。
莫對浮山無好語，相逢草木有佳聲。
和子長見招韻四首·其二
作者：袁說友
朝代：宋

青林綠幄春歸後，翠岫蒼崖雨過初。
作意尋幽還得笑，隨宜供客莫求餘。
和子長見招韻四首·其四
作者：袁說友
朝代：宋

飛香雨過雙溪閣，舞翠荷開十丈花。
佳處正須供一賞，相從吾亦豈匏瓜。
和康叔探梅韻三首·其一
作者：袁說友
朝代：宋

今年人憶去年梅，試問今年花已開。
見說春風正料理，不應小雨便花摧。
和康叔探梅韻三首·其三
作者：袁說友
朝代：宋

尋梅著語樂清閒，已覺孤山氣象還。
未辦輕舟行百里，也須踏脚法華山。
和康叔探梅韻三首·其二
作者：袁說友
朝代：宋

詩壇傳檄未應虛，忍負東君自作疎。
急急花前巖下看，橫斜清淺兩何如。
和張季長少卿塵外亭韻
作者：袁說友
朝代：宋

金城玉壘雄西邊，雲崖凜凜摩蒼天。
環城萬井四十里，無處著眼江頭煙。
我來登臨重嘆息，搜索勝景披雲巔。
結亭百雉上南郭，山川映带圍桑田。
春風城南細麥好，夏雨城北圓荷鮮。
長瀾四溢去不斷，茂林百種森當前。
朝光下卷西山霧，界天一白如鎔甄。
兩年寂寞誰知己，一日邂逅詩中仙。
品題印可喜所遇，瀾翻筆下源流泉。
平山醉翁何以重，一詞一記垂千年。
於今塵外已獨步，壯觀絕致誰爭妍。
癡兒莫苦簿書債，一笑亭上應忘筌。
春來花柳賸遨樂，念我一舸方東遄。
甘棠遺愛定無有，赤壁懷去猶能全。
他年吳蜀問安好，簡繒各寄滄浪篇。
和張思濟縣尉韻二首·其一
作者：袁說友
朝代：宋

作計尋山徑，論交獨兩生。
相過真有意，多病只垂情。
老怯終年別，詩煩一夜程。
懷思幾秋夢，月落曉溪橫。
和張思濟縣尉韻二首·其二
作者：袁說友
朝代：宋

書債頻年積，舟行一水期。
稍吟秋夜雨，不盡故人思。
正爲才高累，寧論事了嗤。
相忘心屢折，落筆更蜚馳。
和忠父于先生西湖韻
作者：袁說友
朝代：宋

先生擺脫世間緣，老去猶堪十萬錢。
氣節向來投匭意，風流今識詠梅篇。
飽聞東閤掄材久，未許西湖對客眠。
聖主如天懷讜論，只今此席爲君前。
和惠國博韻
作者：袁說友
朝代：宋

平生心賞有高蹤，更喜夤緣造化中。
語次欲傳須柳子，詩宗不愧是江翁。
無言可究稱醇德，有眼能看拜下風。
共覩謝庭蘭玉秀，只今攀桂廣寒宮。
和惠老元日立春復雪韻
作者：袁說友
朝代：宋

一聲春正曉，雪裏薦新年。
攬鏡星霜久，催人歲月遷。
化工原著意，物態漫爭妍。
我老心尤遠，居閒覺地偏。
和惠老自上方來住廣福寺
作者：袁說友
朝代：宋

歲晚逢三友，身閒愛一丘。
喜聞孤錫至，又向白蘋留。
失笑拈花手，無人野渡舟。
個中須具眼，著語待公酬。
和應憲使遊滄浪亭韻
作者：袁說友
朝代：宋

使星兩兩照前山，筆下高吟萬選錢。
絕景政須終日款，茲游真可以詩傳。
深林遇雨排清晝，晚日迎風浸碧煙。
千載不渾亭下水，俯欄猶得繼前賢。
和成父過寶應縣韻
作者：袁說友
朝代：宋

趁得花封八月凉，相家有子綰銅章。
習華指日神京路，此地方知寶應祥。
和施德遠雙蓮韻二首·其一
作者：袁說友
朝代：宋

老向塵埃度歲華，不堪才拙負州家。
天公著意成豐歲，地産無心出異葩。
亂翠綃中雙暈臉，抹青山外兩凝霞。
何人欲採蓮歸去，我有輕舟試一拏。
和施德遠雙蓮韻二首·其二
作者：袁說友
朝代：宋

政拙才疎祇具員，也應和氣到吳邊。
鄉來偶爾雙岐麥，今復申之並蒂蓮。
頗覺園丁驚創見，正須騷客賦新聯。
天休要是傳消息，得得裝成大有年。
和林子長家庭韻
作者：袁說友
朝代：宋

諸郎方競秀，蘭玉謝庭家。
國士無雙譽，蟾宮第一花。
侍嬪歌采苢，笄鬢綰堆鴉。
已辦如椽筆，綿綿賦瓞瓜。
和林子長池上聽雨韻
作者：袁說友
朝代：宋

遠浦鳴疎雨，平林送落暉。
霏煙青柳暗，晚霽白鷗歸。
觸目懷心賞，憑川念昔非。
池塘消息近，一笑莫身違。
和林子長海棠韻
作者：袁說友
朝代：宋

去年寒食猶依然，海棠花落南溪前。
風隨雨雪作三厄，燕支落盡無人憐。
今年花下去年色，不暖不寒三月天。
花間置酒君有意，我負宿約慚周旋。
年年惜春春易老，春去花殘常恨早。
勸君更辦一杯春，明朝捲地東風掃。
園溪已漲桃花急，月明夜釣漁舟笠。
君能割我半亭溪，寧嘆此錐無地立。
和林子長種菰韻
作者：袁說友
朝代：宋

城郭千林靜，菰蒲二頃宜。
移根元不費，殖利已先知。
僅脫黄泥賤，相從白玉炊。
平生慣藜藿，於此羨耘耔。
和林子長訓諸郎韻
作者：袁說友
朝代：宋

祝臝不知難，舐犢不知累。
我生飽經涉，一一如歷塊。
泛觀孩提兒，鏗鏘捷應對。
由其學不學，所入遂同異。
有子當務教，否則基業墜。
明經仰韋賢，所重識與器。
黄金委塵土，教子遊於藝。
父子踵黄閣，功業美且粹。
最憐房杜家，門戶早覆簣。
紛紛不肖子，掃蕩等劇戲。
賢愚豈少年，成敗見晚歲。
君家萬金産，兩兩蘭玉萃。
兒時見頭角，已負食牛氣。
誦詩了瑟僩，引義觸儔類。
長大守經訓，含咀樂心醉。
瀾翻紙上語，筆力功憑恃。
老蚌生明珠，光彩爛足畏。
渥漥墮龍種，不數蟾蜍輩。
孟仲叔季間，更盛而迭貴。
吾兒豚犬耳，衣鉢倘可遺。
登門倚羣玉，辱交每不外。
譬如般若光，照此大海會。
願續無盡燈，庶爲宗門慰。
和林子長謝徐吉甫蒲萄韻
作者：袁說友
朝代：宋

吾兒癸卯豚犬耳，徐家同日生明珠。
廼翁愛子愛其類，堆盤歲歲分甘腴。
嘗新既足旨甘奉，遣送更欲均有無。
但肯食芹而美矣，如渠此意夫豈徒。
嗟予已老將疾至，肉味不啜惟僧蔬。
忽驚馬乳墮几案，未免饞口餐其餘。
及茲滿架未零落，少待明月相携壺。
和林子長韻
作者：袁說友
朝代：宋

橫塘老居士，官意云蹉跎。
歸田百頃溪，一目真恒河。
春來幾櫛沐，昧者時工呵。
惟公獨未然，計拙樂且多。
秧針破水面，照影成婆娑。
黄梅雨朝昏，已壓前溪荷。
連旬聽盆傾，頹空競嵯峨。
城頭望彌漫，湖海環丘坡。
橫隄蕩如洗，滅沒相陂陀。
却聞城南圍，千丈一水過。
堅壁了不動，坐勝洪濤波。
佛力與願力，精意馴蛟鼉。
獨此夏日雨，慰公春時簑。
我方歲事憂，一飽今無何。
乞我黄淤秋，同此天地和。
不然遂彈鋏，稍續馮君歌。
和林子長韻二首·其一
作者：袁說友
朝代：宋

霜風弄衣結，脫木嘶千峰。
寒暑相主客，造物誰爲功。
百年俯仰間，逸興追林宗。
白髮已種絲，飛雪篩長松。
宦遊豈不佳，於我馬牛風。
和林子長韻二首·其二
作者：袁說友
朝代：宋

我老倦吟哦，君詩如淵明。
秀句出閒暇，熏然有餘情。
寒深雪意淺，頗厭十日晴。
東鄰買嬋娟，一斛明珠輕。
借我一面看，詩人豈狂生。
和某提舉喜雪韻
作者：袁說友
朝代：宋

冷徹狐裘薄，風團柳絮堆。
雪先迎臘至，梅怯後時開。
曉色連山老，年華兩鬢催。
浮生驚節物，誰與賦歸來。
和梁曹池陽道中遇雪韻
作者：袁說友
朝代：宋

癡兒汩汩尚尋梅，點檢花梢次第開。
客裏相逢秋日好，雪中重喜故人來。
歲寒過我留佳句，夜半論文酹此杯。
毋疾其驅行有詔，江頭準擬送君回。
和梁轉運判官韻
作者：袁說友
朝代：宋

古括人豪醉墨鮮，一樽寧怯酒如船。
新詩磊磊珠璣落，不記梅花在眼前。
和梁飾甫通判招飲林子長溪堂韻·其一
作者：袁說友
朝代：宋

多病苦長夏，炎歊盛朱明。
得秋如故人，一見意已清。
夜來風襲月，桂柳窺欄楹。
頗憶橫塘溪，百計無餘營。
清風菡萏秋，摇摇月中聲。
剽聞有新約，賓主意各傾。
妙語含風漪，一笑槊可橫。
尊前欠佳客，豈無葛强生。
和梁飾甫通判招飲林子長溪堂韻·其二
作者：袁說友
朝代：宋

千家滿明月，更覺雙溪明。
秋來詩酒無，毋乃亦太清。
詩筒解我意，續續堆軒楹。
豈無斗酒藏，而待君所營。
頓聞別駕賢，行聽立鵠聲。
秋光恐無幾，有酒何從傾。
扁舟下滄浪，及此月猶橫。
要當辦茲遊，奇絕誇平生。
和楊誠齋春雨韻
作者：袁說友
朝代：宋

十年此袂與君分，一笑樓頭日過晨。
真箇愁來真似夢，不因詩到不知春。
雲霄元似非關我，風雨何須故惱人。
猶得吟邊慰懷抱，絕知膏馥乞諸鄰。
和楊誠齋韻謝惠南海集詩三首·其一
作者：袁說友
朝代：宋

斯文宗主頼公歸，不使它楊僭等夷。
四海聲名今大手，萬人辟易幾降旗。
天方欲治將焉往，用不崇朝尚竊遲。
整頓乾坤從小試，南州昔日洗潢池。
和楊誠齋韻謝惠南海集詩三首·其三
作者：袁說友
朝代：宋

芸閣登儒拜黼衣，鳳凰來泊鳳凰枝。
待教黄閣調元去，暫對青藜下燭時。
身到三山真得路，君留羣玉幾題詩。
十年前訪岷峨事，也作書郎慕左思。
和楊誠齋韻謝惠南海集詩三首·其二
作者：袁說友
朝代：宋

玉海書來喜欲狂，餐霞食瀣齒牙香。
固應宗派名江右，底用宮袍入建章。
今代歐黄真有種，向來沈鮑肯同行。
只今五集三千首，但覺熒煌錦繡張。
和沈德遠寄江鰩韻
作者：袁說友
朝代：宋

粉身截玉慰渠貪，浪迹泥塗遽著籃。
坐缺江生嗟不樂，詩來東老謝分甘。
世間風味鄞江頰，傳裏形容太史談。
欲報瓊瑶無一可，移文空到北山南。
和洪叔昞主簿浮玉亭韻
作者：袁說友
朝代：宋

亭爲君來又得名，公餘贏取眼雙明。
溪光影碎黄金艷，波面聲流白玉琤。
夜半吳歌緣底恨，晚來山色不勝情。
風光我欲平分破，故把吟邊當結盟。
和浦勉道轉運判官巡行出關韻
作者：袁說友
朝代：宋

濤雷殷晝候前驅，駟馬橋邊使者車。
風約江聲喧笑語，山迎雨脚傍閻閭。
城頭北海傾樽後，馬耳西風攬轡初。
關外秋來聞小熟，更將餘瘵入呵噓。
和潘德久韻
作者：袁說友
朝代：宋

曾讀桐江路上題，斯文便合請君司。
向來吳會連朝語，晚歲揚州七字詩。
憂世自憐聞道晚，論心猶恨結交遲。
帆檣百里孤吟罷，坐愛雄風約雨師。
和王使君惠詩酒韻
作者：袁說友
朝代：宋

我生紀歷三逢申，久矣隻影誰爲親。
戀彼溪山意已在，舉目更友君子人。
言論道德歸大醇，葑菲下采顔色溫。
買羊一見慰饑渴，載酒三就忘辛勤。
今朝好語幾盈門，排攢炫晃驚童孫。
字向紙上欲翻舞，句生妙處增清新。
推窗更沃囁嚅口，便覺四體陶然春。
嗟予從此毋多作，君方袖手韜奇略。
詩壇行即拜將軍，莫謂小兒多淺薄。
和王德和知縣謁蕭千巖韻二首·其一
作者：袁說友
朝代：宋

虛名誤壯夫，黄金變顔色。
誰歟帛米謀，困此芻狗迹。
安和一榻上，精神餘筆力。
我欲造之深，劇談忘漏刻。
和王德和知縣謁蕭千巖韻二首·其二
作者：袁說友
朝代：宋

詩工解窮人，詞苦乃見意。
味公千巖篇，粗了瑟僩義。
平生師友念，正爾金蘭契。
毋使我迴還，執炙不知味。
和程泰之閣學春雪韻
作者：袁說友
朝代：宋

妬臘三呈白，欺春六出花。
玉層渾欲墮，珠霰一何奢。
巧態穿庭樹，餘寒戀釣槎。
積難殊未密，散易已成賒。
有客門間卧，何人帳裏遮。
淺斟羞獨舉，低唱敢言譁。
故壓梅花信，猶先柳絮斜。
晚澌方歷亂，夜櫓正咿啞。
剩把新年雪，初烹改火茶。
剪裁歸妙造，比興屬詩家。
應有呵纖手，朝窗學畫鴉。
和程泰之閣學汎舟南溪遇雪韻三首·其一
作者：袁說友
朝代：宋

目斷山前浮玉，春回雪裏宜城。
得意扁舟乘興，歸來好語增明。
和程泰之閣學汎舟南溪遇雪韻三首·其三
作者：袁說友
朝代：宋

孤鴈聲悲南浦，漁人冷徹歸蓑。
獨有耐寒瓊玉，一枝先奪陽和。
和程泰之閣學汎舟南溪遇雪韻三首·其二
作者：袁說友
朝代：宋

憐我閉門卧雪，慚渠有酒盈樽。
老盡青山曉色，愁添白髮霜根。
和程泰之閣學詠雪十二題·嘲雪
作者：袁說友
朝代：宋

浪走嬌兒意却癡，長安餓客最憂時。
尤憐甲士寒侵骨，十萬邊兵政有辭。
和程泰之閣學詠雪十二題·弄雪
作者：袁說友
朝代：宋

天與騷人景物宜，風流嘲戲恰相知。
長安道上吟詩罷，笑裏騎馿緩勒羈。
和程泰之閣學詠雪十二題·打雪
作者：袁說友
朝代：宋

庭柯風動還篩玉，稍稍柔條醉欲持。
剛道瓊瑶未輕掃，晚鴉棲處已摇枝。
和程泰之閣學詠雪十二題·招雪
作者：袁說友
朝代：宋

一別瑶池輒去思，明年農事要先知。
天風夜半旛旂動，便欲欺梅更壓枝。
和程泰之閣學詠雪十二題·挂雪
作者：袁說友
朝代：宋

一庭冰柱初融濕，滿陣飛沙又壓簷。
奪得瓊花消息早，揚州十里上珠簾。
和程泰之閣學詠雪十二題·煮雪
作者：袁說友
朝代：宋

春芽初趁六花光，嫩火新烹喚客嘗。
政藉瓊漿浮點乳，浪云勝雪詫餘香。
和程泰之閣學詠雪十二題·留雪
作者：袁說友
朝代：宋

相看景物又年華，淅淅投窗意轉嘉。
冷落不堪春信晚，稍留六出待梅花。
和程泰之閣學詠雪十二題·看雪
作者：袁說友
朝代：宋

僵卧誰憐此意真，開門羞見玉爲塵。
休穿東郭先生履，要踏蜂巢滿地銀。
和程泰之閣學詠雪十二題·聞雪
作者：袁說友
朝代：宋

灑窗猶作故人來，聲到樓頭畫角猜。
聞罷更須凭目力，箇中時欲認真梅。
和程泰之閣學詠雪十二題·藏雪
作者：袁說友
朝代：宋

凜節清姿老更堅，不須藏雪待炎天。
明年歸拜頒冰寵，吉甫清風在舜絃。
和程泰之閣學詠雪十二題·飲雪
作者：袁說友
朝代：宋

飲冰受命元非僻，齧雪充饑豈是狂。
何似催班僊仗裏，一堂均宴近臣觴。
和程泰之閣學詠雪十二題·餞雪
作者：袁說友
朝代：宋

陽春有脚時難駐，見睍初消意已先。
我亦鬢蓬飛雪滿，與君相遇約年年。
和程閣學觀雪韻
作者：袁說友
朝代：宋

入竹投窗細細添，兩山瓊玉稱遐瞻。
巧於夜半將新歲，每以風回蹴上簾。
寒雀棲枝驚落屑，饑烏鳴食訝堆鹽。
正須度臘成三白，已覺西風勢轉嚴。
和程閣學送小春茶韻四首·其一
作者：袁說友
朝代：宋

眼看節物去重來，又見寒梢數點梅。
草木已隨新歲好，冬芽豫占一年魁。
和程閣學送小春茶韻四首·其三
作者：袁說友
朝代：宋

七椀由來厭八珍，猶堪代酒亦生春。
箇中風味須知趣，慙愧劉公獨倚新。
和程閣學送小春茶韻四首·其二
作者：袁說友
朝代：宋

物物呈祥豈偶然，新芽新味更新年。
靈苗却解爲人壽，請爲君謨續此篇。
和程閣學送小春茶韻四首·其四
作者：袁說友
朝代：宋

家山歷歷未歸來，投老江湖祇自咍。
頼有年年鄉信好，一甌浮玉飽春臺。
和羅春伯奉常寄題稽山閣韻
作者：袁說友
朝代：宋

公來祗謁自周行，脚踏稽山意遠翔。
疊嶂排雲煙杳靄，半天得月夜淒涼。
無言可狀湖山好，有客來時錦繡張。
底事東吳聲價重，螭頭椽筆冠文場。
和艮齋贈輪道者韻
作者：袁說友
朝代：宋

血指濡毫字字工，赤髭白足會常同。
從今定了沙彌相，總爲先生一語中。
和范石湖詠雙蓮三首·其一
作者：袁說友
朝代：宋

江妃瑟裏恨沈沈，萬點紅邊意轉深。
擁出三千歌舞罷，翠綃縈得兩同心。
和范石湖詠雙蓮三首·其三
作者：袁說友
朝代：宋

鑑湖一曲記蓬萊，櫂入紅蕖挽不回。
今日池光少公事，好懷聊復爲渠開。
和范石湖詠雙蓮三首·其二
作者：袁說友
朝代：宋

天泉池上舞晴暉，一別人家未肯歸。
千載却隨湘女泣，風前時學鳳凰飛。
和董顯之留西湖韻
作者：袁說友
朝代：宋

開門喜得故人音，訪我浮生一旅亭。
老大區區驚歲月，功名落落負簪纓。
有誰知己頭空白，舉世如君眼獨青。
羨子百篇詩在手，湖山相望不勝情。
和董顯叔韻
作者：袁說友
朝代：宋

江南人物在覿面，足以慰予疇昔念。
識公只在文字間，君子若人今子賤。
江湖路遠睽言談，八年於外自亦閒。
有時拂拭舊珠玉，端欲論詩伯仲間。
公懷席珍方就聘，一航我欲長安近。
只知喜接故人歡，寧羨官高如斗印。
羈懷寂寞逢春光，未著語意何可當。
下帷諸孫出新句，如繭抽緒思無疆。
一詩傑出駭奇創，陡覺詩壇羣膽喪。
自憐老退無好懷，語不驚人慚少壯。
宦情不絕真如絲，有憤莫吐誰與咨。
只今猶得斯人語，剩有風騷同激推。
不堪人事長乖處，聞說扁舟復西去。
十年一見意匆匆，更寫瀟湘別離句。
男兒氣節天所資，道大何計合與違。
但讀詩書談世事，看公衣錦他年歸。
和薛公叔留都城韻
作者：袁說友
朝代：宋

年來更覺一身難，却掃應須早閉關。
老矣壯懷空歲月，歸歟活計只溪山。
未堪鵾化摇而上，肯類蠅營去復還。
白璧深藏有餘地，區區何必苦躋攀。
和薛子晉來慶癸未登第韻二首·其一
作者：袁說友
朝代：宋

雲霧油然託應龍，姓名偶徹大明宮。
臚傳殿廡千官肅，聲到旌旗萬馬雄。
黄蝶飛來驚拜命，青衫誤著敢言功。
如何李郃猶能第，造物何心本至公。
和薛子晉來慶癸未登第韻二首·其二
作者：袁說友
朝代：宋

寒荄也趁百花新，眼懶猶貪上國春。
五技怪能成薄命，一名却喜繼前人。
喚將好意詩頻賦，洗却閒憂酒再巡。
底事牛堪有歸序，韓公平日最相親。
和虞仲房潼川運使韻
作者：袁說友
朝代：宋

西湖樽俎憶風流，今日檣烏過我州。
萬里相忘嗟又別，九華何惜更同游。
中郎有字新鎸石，小子無言只點頭。
及此公餘多暇日，爲君作計且邀留。
和許深父轉運判官韻二首·其一
作者：袁說友
朝代：宋

我輩難忘故舊情，爲君滿意說詩清。
拋磚不愧塵埃想，剖蚌俄驚的皪明。
宦路幾年嗟契闊，長安累月話平生。
詩筩却趁郵筩急，吟到揚州更袖呈。
和許深父轉運判官韻二首·其二
作者：袁說友
朝代：宋

詩裏論交淡淡情，箇中風味不勝清。
錦囊著句知才盡，山色逢人作意明。
已覺頭顱侵晚景，尚堪風月快餘生。
與君握手關心處，媿乏琅玕腹可呈。
和資深同游塵外亭韻
作者：袁說友
朝代：宋

城南絕景半林端，城北荷塘十畝寬。
風月無塵頻入座，江山弔古一憑欄。
瀛紅淺露嬌啼臉，綃翠輕颸醉倚干。
日暮對花吟不足，三翁步屧小橋看。
和趙周錫制幹峽中韻四首·其一
作者：袁說友
朝代：宋

西陵峭壁路初經，但見攙空兩岸青。
天近下連蒼玉嶂，山高傍湧翠雲屏。
劃開龍虎流三峽，敕下雷霆遣六丁。
終日橫風倚江轉，恍疑身世在滄溟。
和趙周錫制幹峽中韻四首·其三
作者：袁說友
朝代：宋

急峽高流日夜東，嵌空怪石浪穿礲。
濤喧灘口波翻雪，雲斷山腰氣吐虹。
幾陣堂堂峰硉矹，一泉滴滴水玲瓏。
我行天下今將半，安得名山如此工。
和趙周錫制幹峽中韻四首·其二
作者：袁說友
朝代：宋

千仞山頭更有山，一山去後一山還。
林巒有路春回綠，僊洞無人夜啟關。
岫列千屏森葆衛，石藏五色像形顔。
舉頭待向峽中望，見說青天近一斑。
和趙周錫制幹峽中韻四首·其四
作者：袁說友
朝代：宋

絕景都忘峽路長，江風時送野花香。
峰排玉帳腰凝雪，泉溜珠簾乳滴房。
後日奇山猶續續，而今偉觀已堂堂。
雄篇曲盡形容妙，滿袖珠璣到旅囊。
和趙周錫詠魏南伯家葱茶韻
作者：袁說友
朝代：宋

武夷十月嘗先春，風生兩腋撩詩人。
玉塵一縷輕且純，不與凡味爭比鄰。
鐺中碧玉濤湧銀，七碗不厭烹啜頻。
書窗假寐熟欠伸，重煎倍覺滋味勻。
吾鄉此茗孰與倫，誰家却說江茶珍。
剝葱細切誇珠蠙，泛甌更騁如鋪璘。
不知珉玉難並陳，從來居上嗟積薪。
魏君胡爲白頭新，懷兄詎可論不均。
我雖曾沃齒下齦，不敢溢美忘鄉津。
方圭圓璧當春晨，請君反本毋予嗔。
和趙成子提幹喜雨韻·其一
作者：袁說友
朝代：宋

一天膏澤下民區，此意拳拳敢自居。
欲寫吳歌誇歲好，苦無傑語愧才虛。
稍留佳客聯珠履，共酹餘觴笑麴車。
試問蘇州兩年熟，豈無名筆作農書。
和趙成子提幹喜雨韻·其二
作者：袁說友
朝代：宋

十年三已冒爲州，每每於民有旱憂。
午聽雷聲鳴屋角，晚驚雨脚壓雲頭。
及時三日爲霖好，爲汝千箱樂歲求。
欲辦一椽名喜雨，愧無老筆贊宸旒。
和野堂僧子惠韻
作者：袁說友
朝代：宋

與公林下昔閒人，別後書來意轉親。
老去興懷空繾綣，詩來得句愛清新。
眼看吳地千峰月，心在苕溪一釣綸。
猶得支郎消息好，錦囊時寄筆端春。
和野堂惠老中秋月蝕韻
作者：袁說友
朝代：宋

一年清絕中秋時，仰天高欲攀桂枝。
乾坤鎔入玉奩鑑，萬象一掃光芒垂。
今年不見今宵月，有物噉之傾且仄。
惜哉至此狼狽凶，空效玉川歌月蝕。
一盃相囑三更夜，安得飛來明月借。
明年應解勝今年，莫使詩人愁筆下。
吁嗟今夕知何夕，且對孤燈照窗隙。
夜闌搔首獨翻書，且喜燈前雙眼碧。
和閭丘資深轉運判官送張同年韻
作者：袁說友
朝代：宋

造門剝啄笑談餘，過我頻迂長者車。
八詠繼吳推翰長，一封諭蜀屬相如。
岷峨詩富追風雅，韶濩聲諧復古初。
仰止騷壇方北面，不堪官事蠹書魚。